text:
Heiðurslønir
Mentanarvirðisløn M. A. Jacobsens verður latin á hvørjum ári av Tórshavnar býráð, fyrstu ferð í 1958.
Reglugerð fyri Mentanarvirðislønir M. A. Jacobsens
§ 1
Virðislønirnar bera navn M. A. Jacobsens.
§ 2
Virðislønirnar verða latnar á hvørjum ári av Tórshavnar býráð, sbr. §8.
§ 3
Virðislønirnar verða latnar trimum fólkum, sum hava greitt verk úr hondum, ið
verða hildin at hava bókmentaligt og mentanarligt virði.
Virðisløn verður latin fyri fagurbókmentaligt verk, fyri yrkisbókmentaligt verk, og
fyri annað mentanaravrik. Hetta seinasta er t.d. týðingar, bygdasøgur, endurminningar og
verk um myndlist ella tónlist. Tær kunnu eisini latast fólki, sum verður mett at
hava avrikað nógv fyri føroyska mentan á móðurmálinum.
§ 4
Tórshavnar Býráð ásetir virðislønarupphæddirnar.
§ 5
Skuldi okkurt árið, eftir nevndarinnar tykki, verið ov lítið avrikað, kann nevndin
gera av ikki at lata virðislønirnar, ella onkra teirra, tað árið.
§ 6
Fimmmannanevnd ætlar um og ger av hvør ella hvørji, ið virðisløn skulu fáa.
Rithøvundafelag Føroya velur ein lim í hesa nevnd, Fróðskaparsetur Føroya
(setursráðið) velur ein lim og Tórshavnar býráð velur 3 limir.
Tað hvílir á teimum býráðsvaldu nevndarlimunum at kalla saman til fundar í hesi
nevnd.
§ 7
Tað er treyt, at virðislønarverdu verkini eru skrivað á føroyskum máli. Tað
kemur fyri, at ritgerðir eftir føroyskar høvundar koma út á øðrum máli enn
føroyskum. Tær eiga at verða týddar, áðrenn tær koma til umrøðu í
virðislønarnevndini.
Virðislønir fyri fagrar bókmentir og yrkisbókmentir kunnu bert latast fyri verk,
sum eru útgivin.
§ 8
Virðislønirnar verða latnar 17. september (føðingardag M. A. Jacobsens) undir
slíkum formi, sum fimmmannanevndin fyrisetur, og skal býráðsformaðurin
vanliga handa teimum virðisløntu virðislønina saman við skrivi (frá
fimmmannanevndini) har tað er tilskilað, hvørji verk virðislønirnar eru givnar fyri,
og hvat - eftir meting nevndarinnar - gjørdi verkini virðislønarverd.
Tórshavnar býráð, tann 24. november 2005.
Barnamentanarheiðursløn Tórshavnar býráðs verður latin á hvørjum árið av Tórshavnar býráð, fyrstu ferð í 1976.
Reglugerð fyri Barnamentanarheiðursløn Tórshavnar býráðs
§1
Heiðurslønin ber navnið Barnamentnarheiðursløn Tórshavnar býráðs.
§2
Heiðurslønin verður latin á hvørjum ári av Tórshavnar býráð við teirri upphædd,
ið verður ásett av mentamálanevndini.
§3
Heiðurslønin verður latin fyri bóka- og listaverk fyri børn, sum verður hildið at
vera virðislønarvert. Heiðurslønin kann latast rithøvundum, týðarum, listafólkum
og einstaklingum.
§4
Latnar verða tvær virðislønir. Tó kann nevndin geva bert eina ella onga, um
nevndin tað árið kemur til tað niðurstøðu, at bert eitt ella onki verk er
virðislønarvert.
§5
Fimmmannanevnd ætlar um og ger av, hvør skal fáa virðislønina. Limir í
fimmmannanevndini eru: formaðurin í mentamálanevnd Tórshavnar býráðs, sum er formaður, barnabókavørðurin á Býarbókasavninum í Tórshavn,
sum eisini er skrivari í nevndini, ein limur valdur av skúlabókavørðunum við kommunalu skúlarnar í Tórshavnar kommunu og tveir limir valdir av Tórshavnar býráð.
Barnabókavørðurin kallar saman til fundar í hesi nevnd.
§6
Heiðurslønin verður latin undir slíkum formi, sum fimmmannanevndin saman við
mentamálanevndini fyrisetur. Býráðsformaðurin handar heiðurslønina saman
við heiðursbrævi, har tað er tilskilað, hvat verk heiðurslønin er givin fyri, og hvat
eftir meting nevndarinnar gjørdi verkið virðislønarvert.
Samtykt av býráðnum 25. november 2010.


c: text/html

text:
Fakligur stjóri í Gigni
Ert tú heilsufrøðingur, og ynskir tú at ávirka og menna fakliga virksemið hjá Gigni, so er starvið sum fakligur stjóri í Gigni ein áhugaverdur møguleiki.
Um Gigni
Gigni er skipað bygnaðarliga undir Heilsutrygd, tó við sjálvstøðugari játtan á fíggjarlógini til heilsufakligu tænastuna.
Gigni virkar sambært løgtingslóg um “Fyribyrgjandi heilsuskipanir fyri børn og ung”, og umsitur heilsufrøðiliga tænastu til m.a. barnafamiljur, skúlabørn, skúlar, barnaverndartænastur og stovnar fyri børn og ung.
Um starvið
Fakligi stjórin fyri Gigni hevur fakligu ábyrgdina av heilsufrøðiligu tænastuni, og skal í tøttum samstarvi við stjóran á Heilsutrygd raðfesta fakliga arbeiðið.
Fakligi stjórin fyri Gigni fær ábyrgdina av fakligu leiðsluni og menningini av Gigni.
Í høvuðsheitum skal fakligi stjórin í Gigni røkja hesar uppgávur:
- Umsita løgtingslóg um fyribyrgjandi heilsuskipanir fyri børn og ung
- Tryggja at Gigni fylgir ásettu lóg og kunngerð
- Menna og viðlíkahalda heilsufakliga virksemið
- Skipa heilsufrøðiliga virksemið
- Gera viðmerkingar til ætlaðar lógarbroytingar og kunngerðir innan fólkaheilsu til børn og ung
- Raðfesta heilsufakliga virksemið innan fíggjarligu karmarnar
- Taka lut í viðkomandi arbeiðsbólkum og nevndum
- Luttaka á viðkomandi norðurlendskum og altjóða fundum
Førleikakrøv
Tann ið settur verður, skal hava lokið prógv sum heilsufrøðingur.
Umráðandi er, at tann, ið verður settur, hevur evni at seta í verk fyriskipanir og hevur nútíðar leiðslueginleikar, innlit og vitan um tær treytir, ið eru galdandi í eini almennari fyrisiting
Av tí at starvið ber í sær víttfevnt samstarv, verður dentur lagdur á at finna ein persón við góðum samstarvsevnum, sum er álitisvekjandi og vísur myndugleika.
Nýggi fakligi stjórin má duga at arbeiða sjálvstøðugt, at veita eina góða tænastu, og at miðla vitan til starvsfelagar og aðrar starvsbólkar.
Løn- og setanartreytir
Starvið verður sett undir Heilsutrygd, við beinleiðis tilvísing til stjóran.
Starvið verður lønt sambært sáttmála millum Fíggjarmálaráðið og Felagið Føroyskir Sjúkrarøktarfrøðingar á lønarstigi 43 og við eini ikki eftirlønargevandi ábyrgdarviðbót á 3.800 kr. um mánaðin.
Starvið verður sett frá 1. januar 2018, ella eftir nærri avtalu.
Nærri upplýsingar
Nærri fæst at vita um starvið við at venda sær til Egil á Bø, stjóra á Heilsutrygd, tlf. 794002, ella teldupost eab@heilsutrygd.fo.
Umsókn
Skrivlig umsókn saman við avriti av CV, prógvi og yrkisbrævi (autorisatión), viðmælum o.ø., skal sendast til:
Heilsutrygd
Postsmoga 52
Klaksvíksvegur 7
700 Klaksvík
ella við telduposti á heilsutrygd@heilsutrygd.fo.
Umsóknin skal verða Heilsutrygd í hendi í seinasta lagi mikudagin 6. desember 2017, kl. 12:00.

robotstxt: allowed

filter: keep


text:
Á tingfundi 15. apríl 2008 boðaði formaðurin frá omanfyrinevnda fyrispurningi, sum var soljóðandi:
Fyrispurningur
1. Metir løgmaður, at landsstýrismaðurin í fiski- og tilfeingismálum, Tórbjørn Jacobsen, hevur hildið ásetingarnar í § 1, stk. 2 í Kapitalvinningsskattalógini og § 37a, nr. 2 í Skattalógini, tá hann sum stjóri og partaeigari í familjufyritøkuni P/F Kongshavnar Útgerðarfelag seldi partabrøv í P/F Atlantskolvetni úr P/F Kongshavnar Útgerðarfelag til sín sjálvan.
2. Metir løgmaður, at tað er sannlíkt, at Tórbjørn Jacobsen ikki kendi til prospektið viðvíkjandi P/F Atlantskolvetni, sum var undirskrivað 7. oktober 2004, tá hann 4. november 2004 seldi sær sjálvum partabrøvini í P/F Atlantskolvetni fyri áljóðandi.
3. Hevur løgmaður kannað um partabrøvini í P/F Atlantskolvetni eru goldin P/F Kongshavnar Útgerðarfelag við reiðum peningi ella á annan hátt, og um ikki, ætlar løgmaður so ikki at kanna, hvussu goldið var fyri partabrøvini.
4. Metir løgmaður, at Jógvan Amonsson er gegnigur at vera partur av kanningarbólkinum hjá løgmanni, tá sami Jógvan Amonsson hevði ein týðandi leiklut sum ríkisgóðkendur grannskoðari, tá prospektið viðvíkjandi P/F Atlantskolvetni var undirskrivað.
5. Metir løgmaður, at Tórbjørn Jacobsen er gegnigur at umsita fiski- og tilfeingismál, tá P/F Kongshavnar Útgerðarfelag, sum Tórbjørn Jacobsen er partaeigari í, eigur týðandi ognir í P/F Dagsbrún, sum er ein av høvuðsaktørunum í tilfeingisvinnuni, umframt at hann privat eigur partabrøv í P/F Atlantskolvetni.
6. Metir løgmaður ongan gegnistrupulleika vera í, at landsstýrið, sum Tórbjørn Jacobsen er partur av, viðger umsókn frá P/F Kongshavnar Útgerðarfelag um at sleppa undan at gjalda landskassaskuld á góðar 41 milliónir krónur.
7. Metir løgmaður, at tað er rætt, bæði fyri rættarkensluna hjá føroyingum og álitið á politisku skipanina, at Tórbjørn Jacobsen, hvørs privata felag, P/F Kongshavnar Útgerðarfelag, sum hann hevur myndað, skyldar landskassanum fleiri enn 41 milliónir krónur, kann sita sum landsstýrismaður í landsins stjórn.
Viðmerkingar
Síðan landsstýrið var skipað, hava ymisk tíðindi verið at hoyrt um landsstýrismannin í fiski- og tilfeingismálum, Tórbjørn Jacobsen, og viðurskiftini kring P/F Kongshavnar Útgerðarfelag, sum hann er partaeigari í.
Hetta førdi til, at løgmaður, eftir fyrispurning í Løgtinginum, fekk gjørt upprit um “gjøgnumgongd av málinum viðvíkjandi Tórbjørn Jacobsen, landsstýrismanni í sambandi við Kongshavnar Útgerðarfelag”.
Uppritið, sum er undirskrivað av Marjun Hanusardóttir, Petur Albert Lamhauge, Jógvan Amonsson og Eyðfinni Jacobsen, er eftir øllum at døma gjørt við tí fyri eyga, at reinsa landsstýrismannin, Tórbjørn Jacobsen, tí niðurstøðan í uppritinum livir ikki upp til endamálsorðingina.
Løgmaður og omanfyri nevndu persónar hava ikki umrøtt týðandi umstøður, sum eiga at verða tiknar við, tá finnast skal út av “um tað eru sannlíkindi fyri, at Tórbjørn Jacobsen tilvitað hevur selt sær sjálvum partabrøv í P/F Atlantskolvetni til undirprís”.
Tað kann staðfestast, at uppritið ikki viðger tað, sum á fakmáli verður nevnt “krógva vinningsbýti “, sum er brot á Kapitalvinningsskattalógina og Skattalógina.
§ 1, stk. 2 í Kapitalvinningsskattalógini ásetir, at alt, sum eitt felag útlutar partabrævaeigara, verður roknað sum vinningsbýti, tó eru frípartabrøv undantikin.
Hetta skal tryggja, at alt, sum verður útlutað eigarum, fyrst verður skattað við 18% í partafelagnum, við partafelags- ella kapitalvinningsskatti, og síðan skal útlutingin skattast við 35% í vinningsbýtisskatti. Um ognir verða seldar partaeigara ella nærstandandi til undirprís, er talan um krógvað vinningsbýti, sum átti at verðið skattað eftir nevndu lógargrein.
§ 37a, nr. 2 í Skattalógini ásetir “at skattskyldug (Tórbjørn Jacobsen v.fl.), sum hava tamarhald á løgfrøðiligum persónum (P/F Kongshavnar Útgerðarfelag), skulu í sambandi við uppgerð av skattskyldugu inntøkuni nýta teir prísir og tær treytir í handilsligu ella búskaparligu viðurskiftum sínum við áðurnevndu likamligu og løgfrøðiligu persónar, sum høvdu verið nýttir, um talan var um viðurskiftir millum óheftar persónar, (armslongd prinsippið).
Tá talan er um at selja eina ogn hjá einum partafelag til ein partaeigara, er einasti máti at tryggja, at § 1, stk. 2 í Kapitalvinningsskattalógini og § 37a, nr. 2 í Skattalógini eru hildnar, at ein meting av handilsvirðinum verður gjørd av óheftum metingarfólki við kunnleika til handil við ávísu ognini, í hesum føri partabrøvunum í P/F Atlantskolvetni.
Hetta er ein grundregla í skattaviðurskiftum, tí ein noyðist at finna út av, hvat handilsvirði hevði verið millum óheftar partar.
Tá Tórbjørn Jacobsen sum stjóri og partaeigari í familjufyritøkuni P/F Kongshavnar Útgerðarfelag valdi at selja partabrøvini í P/F Atlanskolvetni til sín sjálvan úr P/F Kongshavnar Útgerðarfelag var, eftir tí sum er komið fram, ongin óheft meting útvegað, og er hetta beinleiðis í stríð við ásetingarnar omanfyri.
Eftir stendur, at Tórbjørn Jacobsen sum stjóri og partaeigari í P/F Kongshavnar
Útgerðarfelag hevði skyldu til at útvega eina óhefta meting av handilsvirðinum, áðrenn handilin fór fram. At Eik ikki vildi lána felagnum meira pening við panti í partabrøvunum í P/F Atlantskolvetni, sum onkur vil vera við, er heldur ikki ein virðismeting av partabrøvunum.
At Marjun Hanusardóttir, Petur Alberg Lamhauge, Jógvan Amonsson og Eyðfinnur Jacobsen ikki hava umrøtt hesi viðurskiftini í uppritinum er óskiljandi og sera órógvandi fyri rættartrygdina.
Øll umboða tey týðandi funksjónir í samfelagnum, sum borgarin má og skal hava álit á. Marjun Hanusardóttir, sum hægsta embætisfólk í fyrisitingini, Petur Alberg Lamhauge, aðalstjóri í Fíggjarmálaráðnum, sum hevur TAKS undir sær, Jógvan Amonsson, ríkisgóðkendur grannskoðari, og Eyðfinnur Jacobsen, advokatur. Alt funksjónir, sum føroyingar skulu hava fult álit á.
Hevði tað ikki verið rættari og borgað fyri størri trúvirði at lati kanningina upp í hendurnar á serkønum fólki, sum eru óheft av embætisverkinum, landsstýrinum og politisku skipanini?
Í uppritinum hjá løgmanni verður sagt, at prospektið viðvíkjandi P/F Atlantskolvetni ikki var alment kent fyrrenn 16. desember 2004, og at Tórbjørn Jacobsen tí ikki kendi til ásetta kursin, tá hann 4. november 2004 seldi partabrøvini í P/F Atlantskolvetni úr P/F Kongshavnar Útgerðarfelag.
Veruleikin er jú tann, at prospektið var kent tann 7. oktober 2004, tá tað var undirskrivað av pørtunum, P/F Grannskoðaravirkinum INPACT, v/Jógvan Amonsson og Arndis Poulsen, P/F Atlantic Petroleum (Atlantskolvetni), v/Wilhelm E. Petersen og Kjartan Hoydal og P/F Kaupthing Virðisbrævameklarafelag, v/Petur Holm og Evy Jacobsen.
Omanfyri nevndu persónar hava ikki allir tikið feil av dagfestingini. Dagfestingin skal vera tann dagin, tá skjalið er undirskrivað.
7. oktober 2004 eigur P/F Kongshavnar Útgerðarfelag partabrøvini í P/F Atlantskolvetni, og kann tí illgruni vera um, at Tórbjørn Jacobsen hevur kent til ásetta kursin og framtíðar útlitini, tá hann tann 4. november 2004 seldi partabrøvini í P/F Atlantskolvetni til sín sjálvan.
Ein annar spurningur, sum hevur tikið seg upp, er, hvussu Tórbjørn Jacobsen, tá hann keypti partabrøvini í P/F Atlanskolvetni úr kreppurakta felagnum P/F Kongshavnar Útgerðarfelag, rindaði fyri partabrøvini.
Tað framgongur ikki greitt, hvussu flytingin millum P/F Kongshavnar Útgerðarfelag og privatpersónin Tórbjørn Jacobsen er farin fram, bert at partabrøvini eru seld fyri áljóðandi.
Hetta eru viðurskiftir, sum eru løtt at kanna, og er tað sera umráðandi, at hetta verður gjørt, so eingin illgruni er um, at aðrir kravánarar hava verið betur stillaðir enn landskassin.
Spurningurin um gegni hevur eisini verið frammi bæði viðvíkjandi teimum, sum hava kannað málið fyri løgmann viðvíkjandi Tórbjørn Jacobsen, landsstýrismanni, og viðvíkjandi øllum landsstýrinum, sum Tórbjørn Jacobsen er partur av.
Fyrisitingarlógin ásetir, at persónar, sum hava ávíst tilknýti til eitt mál, eru ógegnigir til at viðgera málið. Tí undrar tað ikki sørt, at løgmaður hevur valt Jógvan Amonsson sum ein teirra, sum kannaði viðurskiftini kring Tórbjørn Jacobsen, tá sami Jógvan Amonsson sum ríkisgóðkendur grannskoðari er grannskoðari hjá P/F Atlantskolvetni og hevði ein týðandi leiklut í framløguni av prospektinum fyri P/F Atlantskolvetni, har Tórbjørn Jacobsen, fyrst sum stjóri og partaeigari í P/F Kongshavnar Útgerðarfelag var partaeigari, og síðan privatpersóninum Tórbjørn Jacobsen.
Tá Tórbjørn Jacobsen í eini roynd at flyta áhugan frá málinum almannakunngjørdi sínar privatu ognir, kom fram, at P/F Kongshavnar Útgerðarfelag eigur týðandi ognir í P/F Dagsbrún, sum er ein av høvuðsaktørunum í føroysku tilfeingisvinnuni.
Tí kann spurnartekin setast við, um Tórbjørn Jacobsen er gegnigur at sita sum landsstýrismaður við fiski- og tilfeingismálum. Eisini tí hann eigur partabrøv í P/F Atlantskolvetni.
Tað er sera umráðandi, at privat áhugamál og politikkur verða hildin hvørt frá øðrum. Bara tað, at spurnartekin kann setast við slík viðurskiftir, kann verða við til at máa álitið undan teirri politisku skipanini.
Í grannalondunum hava vit sæð, at ráðharrar, sum hava havt privat áhugamál innan greinar, sum koma undir teirra málsøki, hava verið noyddir at sleppa sær av við privatu partabrøvini.
Tað var ikki av ongum, at starvsfólkini í táverandi Oljumálaráðnum vóru biðin um ikki at keypa partabrøv í P/F Atlantskolvetni, tí tá kundi spurnartekin setast við gegni hjá Oljumálaráðnum.
Tað kann eisini setast spurnartekin við, um landsstýrið, sum Tórbjørn Jacobsen er partur av, hevur gegni til at viðgera umsóknina frá P/F Kongshavnar Útgerðarfelag um at sleppa at flyta landskassaskuldina á góðar 41 milliónir krónur yvir á annað skip.
Vit hava jú sæð, sum greitt er frá frammanfyri, hvussu tvey av landsins hægstu embætisfólkum, saman við løgmanni, hava mett um partabrævahandilin millum Tórbjørn Jacobsen og P/F Kongshavnar Útgerðarfelag, uttan at viðgera týðandi viðurskiftir hesum viðvíkjandi.
Hóast tað er trupult at ímynda sær, at ein slík umsókn kann verða gingin á møti, og at tað er at undrast yvir, at hon er send landsstýrinum, skal hon hava eina sakliga viðgerð.
Ein sera prinsipiellur spurningur er skuldin hjá P/F Kongshavnar Útgerðarfelag á 41.435.000,62 kr. til landskassan.
At løgmaður í umrødda uppritið tileinkisger skuldina, sum stavar frá stuðulsláni í fiskifarinum Napoleon, givið við heimild í løgtingslóg, er átaluvert.
Her er talan um pengar hjá landskassanum, skattaborgarans pengar, sum Løgtingið, hevur sæð sera álvarsamt uppá, tá ymisk viðurskiftir viðvíkjandi stuðulslánunum hava verið til viðgerðar
Vit hava áður sæð, at persónar, sum eru útnevndir ella valdir til landsstýrismann, hava verið noyddir at greiða alla skuld til landskassan, áðrenn teir hava tikið við starvinum.
Hetta er eisini siðvenjan í londunum kring okkum, lond, sum vit fegin vilja samanbera okkum við. Har hevði tað als ikki komið uppá tal, at ein persónur, hvørs privata felag skyldaði tí almenna 41.435.000,62 kr., var útnevndur til ráðharra í landsins stjórn.
Henda siðvenjan er grunda á, at borgarin skal hava álit á teirri politisku skipanini og skal føla seg tryggan við tær avgerðir, sum verða tiknar av landsins stjórn.
Hetta er einki minni enn grundarlagið undir rættarsamfelagnum.
Tí má løgmaður, sum hevur evstu ábyrgd, greiða Løgtinginum og Føroya fólki frá, hví hann setir hesa sera týðandi siðvenju til viks, nakað sum ikki hevði komið fyri í okkara grannalondum, og framhaldandi letur Tórbjørn Jacobsen sita sum landsstýrismann í landsins stjórn.
Á tingfundi 16. mars 2008 varð samtykt, at fyrispurningurin skal svarast.


text:
folkakirkjan.fo skrivar:
Ynski hevur í nógv ár verið millum fólk í Funningsfirði um at fáa eitt veruligt bønhús. Tó at peningur er savnaður inn, hevur tað ikki borið á mál.
Ein vanlig skúlastova í skúlanum hevur verið brúkt til guðstænastur, men nú eingir næmingar longur ganga í skúlanum, hevur bønhúsnevndin í Funningsfirði gjørt avtalu við Runavíkar býráð um, at innrætta eina av skúlastovunum til guðstænastubrúk. Hølini eru sett í stand og eru nú eitt veruligt kirkjurúm, við tí innbúgvi, sum tilhoyrir.
Kirkjusalurin verður vígdur 2. hvítusunnudag kl 17.00 við Jógvani Fríðriksyni, biskupi og Anne Mette Greve Klemensen, sóknarpresti og eftir guðstænastuna bjóðar bønhúsið nátturða.
Bønhúsnevndin gleðir seg at síggja nógv fólk, bæđi tey, sum hava røtur úr Funningsfirđi, og so eisini tey sum vilja hátíđarhalda dagin saman viđ teimum.
Orð og mynd: Anne Mette.


text:
Halt teg til veruleikan, Annika!
Vanligt er at siga, at fáur lýgur meira enn helvtina, men nú innkomuvegurin til Havnina í sambandi við Eysturoyartunnilin er uppi at venda, er tað altso ótrúligt, at borgarstjórin í Havn, Annika Olsen, í almennum lesarabrævi roynir at snúgva veruleikan so langt, at tað næstan ikki kann gerast upp.
Tórshavnar kommuna hevur seinnu árini miðvíst arbeitt við at hava fíggingina í lagi til tann partin, kommunan skal gera av hesum góða vegi. Veruleikin er, at undanfarna býráð í fíggjarætlanini setti fimm milliónir krónur av í 2016 og fýra milliónir krónur í 2017. Hetta kann ein og hvør síggja við at hyggja eftir teimum fíggjarætlanum, vit í undanfarna býráð arbeiddu eftir.
Tí skurrar tað í oyrunum, tá Annika Olsen heitir á meg um at standa saman við kommununi um innkomuvegin – sum um mín innsatsur fyri Havnina ikki altíð hevur verið har! Nei, góða Annika, har er einki at standa saman um yvirhøvur, tí verður hugt at fíggjarætlanini fyri 2018, stendur bara ein tómur rútur í rokniarkinum hjá Anniku Olsen – har er altso ikki eitt oyra! (sí talvuna niðanfyri)
Sjálv hevur hon við sínum fantasitunli undir allari Hoyvíkini forpurrað málið, ið annars var væl og virðiliga avgreitt av undanfarna býráð, sum hevði gjørt handfasta avtalu við landsstýrismannin. Har var eingin orsøk til at steðga á ella á annan hátt at draga málið út, tí alt var klárt. Tí skuldi Annika Olsen heldur umhugsað at staðið saman við sær sjálvari…
Nú sleingir hon um seg við tølum fyri komandi árini, men tey tølini eru slett ikki til í veruleikanum, tí millum tað nógva, hesin nýggi býráðsmeirilutin ikki hevur fingið tikið seg saman til at gera, er ein langtíðarfíggjarætlan, sum skal leggjast fram politiskt, áðrenn hon kann umrøðast yvirhøvur. Men ein slík ætlan er slett ikki til, so tí hevði tað sømt seg betur fyri borgarstjóran at hildið seg til veruleikan!
Tvørturímóti upplýsti Annika Olsen á býráðsfundi tann 22. november 2017, tá eg ítøkiliga spurdi hana, hví eingir pengar vóru settir av á fíggjarætlanini fyri næsta ár til innkomuvegin, at tey/tær ikki ætlaðu, at pengar skuldu brúkast fyrr enn í 2019 og 2020.
Hóast alla hesa ússaligheitina á Vaglinum, kunnu vit tó gleðast um, at í Løgtinginum verður arbeitt við málinum, har vit so sanniliga arbeiða fyri Havnina, tá brúk er fyri tí! Nú fíggjarlógin fyri 2018 er samtykt, eru 9,5 milliónir krónur tøkar til innkomuvegin til Havnina – og tað er ikki komið av sær sjálvum, skal eg heilsa og siga!
Haraftrat koma so aðrar 27 milliónir krónur, sum tunnilsfelagið skal leggja í vegakervið í sambandi við tunnil, rundkoyring og innkomuveg, so nú er klárt at fara í gongd. Stikk denn!
Heðin Mortensen
býráðs- og løgtingsmaður


text:
Aftan á allan tann hurlivasa um hugtøk sum í fleiri Harrans ár hevur ørkymlað føroyskt orðaskifti um fiskivinnustýring, og sum nú kann hava nátt sítt hæddarpunkt, kom so álitið frá Nýskipanarnevndini og stoytti eina stóra spann av køldum vatni á hesa annars glóðheitu plátu.
Í álitinum, sum nevndin legði fram alment í oktober í farna ári, verður í kapitli um “Ogn Føroya fólks” staðfest fylgjandi: “Eitt av høvuðsmálunum við nýskipanini er sambært arbeiðssetninginum at tryggja: ‘at livandi tilfeingið í føroyskum sjógvi og tey rættindir Føroyar eiga í altjóða sjógvi og hava samrátt seg til við onnur lond, eru ogn Føroya fólks og eru varandi grundarlag undir føroyska búskapinum og vælferðini hjá tjóðini.’”
Men síðani verður lagt afturat: “Livandi tilfeingið í føroyskum sjógvi og tey rættindir Føroyar eiga í altjóða sjógvi og hava samrátt seg til við onnur lond, hava eitt virði fyri føroyska samfelagið. Nevndin metir at lóggávan eigur beinleiðis at áseta hvussu hetta virðið skal koma føroyska búskapinum og vælferðini hjá tjóðini til góðar. Hetta eigur at verða skipað við beinleiðis regulerandi ásetingum í lóggávuni og ikki við orðingum um ogn Føroya fólks, sum ikki í sjálvum sær staðfesta nakra rættarstøðu ella skyldur sambært lóggávuni. Nevndin mælir til at orðingin um ogn Føroya fólks verður tikin úr lógartekstinum, og at endamálið við umsitingini av livandi tilfeinginum heldur verður tikið upp og neyvari lýst í viðmerkingunum til lógina. Í staðin mælir nevndin til at regulerandi ásetingar verða settar í lóggávuna, har ítøkilig støða verður tikin til hvussu rætturin at gagnnýta tilfeingið verður skipaður, og hvussu virðið kemur samfelagnum til góðar. Nevndin mælir til at gildistíðin á brúksrættindunum verður ásett í nýggju fiskivinnulóggávuni.”
Alskyns góðbitar
Ger so væl. Nevndin fer ikki út í nakra sjóforkláring um hví hon metir at júst ein orðing sum ‘ogn Føroya fólks’ er óheppin í hesum høpi. Tann frágreiðing hon gevur er uttan iva nøktandi í samanhanginum.
Men set fyri at vit fingu ein veldigan uppgang innan málningalist sum vinnu, í sovorðnan mun at listarfólk og galleristar og onnur tóku at ríka seg upp og fingu so nógv virksemi at tey máttu seta fleiri og fleiri fólk í starv at gera alt møguligt herundir at mála listarverk.
Hetta er ikki heilt ókent heldur sum fyribrigdi — tað sigst at Picasso hevði fólk í starvi at mála sína vegna, sjálvsagt undir uppsýni so hann við nøkulunda góðari samvitsku kundi seta signatur á listarverkini.
Uttan mun til um Picasso og onnur stór listarfólk hava gjørt soleiðis — og tað skal viðmerkjast at mong av teimum høvdu, og hava, ikki nær námindi so góðar arbeiðsumstøður; tað syrgiliga er hinvegin at mong av inspirerandi, dugnalig, spennandi og nærløgd listarfólk liva í ringum materiellum fátækdømi. Men tað er ein søga sum vit ikki skulu nærri inn á í hesum viðfangi.
Lat okkum ístaðin, fyri at taka hetta argumentið við fólksins ogn eitt sindur longur — lat okkum ímynda okkum at fleiri listarmálarar í Føroyum fingu slíka framgongd at grannar og onnur ikki bara undraðust men spakuliga eisini fóru at ilskast um alt sum hesi listarfólk høvdu ráð til fram um onnur. Hevði tað gingið leingi áðrenn serfrøðingar, viðmerkjarar og leiðarar í tí politiska klassanum fóru at tosa um nú má okkurt gerast so vit fáa “skipað viðurskifti” og hvørt av sínum — tá gallaríini eru so fá við so avmarkaðum plássi, og so fáum døgum í kalendaranum, so er eisini avmarkað hvussu nógv list ið kann sýnast fram. Og við tað at øll sum arbeiða við list í roynd og veru fáa hjálp og stuðul, íblástur og vinskap og alt møguligt annað frá øllum hinum, frá samfelagnum, fyri ikki at tala um at tey liva feitt av teimum sum keypa teirra list, jamen so er væl listin eisini ‘fólkins ogn’ ikki so? So til komandi val kunnu vit fáa listarkvotur á breddan, so vit for hundarnar kunnu fáa betur skipað viðurskifti bæði mentanarliga, samfelagsbúskaparliga og fíggjarliga.
Men bíða nú, hvat við luftini, er ikki enn meira at heinta har? Súrevnisloyvi, súrevnisgjald, anyone? Mín sann, har er ov mikið av alskyns góðbitum at fara eftir, ella hvat.


text:
At vísa seg eru ikki so nógvar myndir av gamla koltrolaranum Nærabergi hjá Kjølbro. Í bókum gongur sama myndin aftur, men her hava vit so eina, sum Johannes Fjallheim hevur tikið. Eisini hon sýnir trolaran liggjandi við Stóru kai í Klaksvík.
Á bógnum stendur DANMARK málað við stórum stavum. Tað boðar frá, at hetta eru ófriðartíðir. Føroysk skip fingu Danmark og Dannebrog málað á síðurnar, tá ið seinna kríggið brast á. Men tá ið so týskarar 9. apríl 1940 hersettu Danmark, og bretar síðan Føroyar, varð hetta broytt til Føroyar og/ella Faroes saman við føroyska flagginum.
Kjølbro í Klaksvík keypti 26. januar 1939 Næraberg úr Hull. Tervani, sum hann áður nevndist, var smíðaður í 1925 í Beverley í Bretlandi, var 352 tons brutto og hevði 550 hesta guvumaskinu. Steintór Norðberg úr Hvalba var skipari fyrstu tíðina. Næraberg var tá størsti trolari í føroyska flotanum og fermdi um leið 200 tons av saltfiski.
Næraberg royndi eins og hinir føroysku trolararnir undir Íslandi og eystanfyri, t.v.s., við Norðurnoreg, Bjarnoynna og Svalbard. Tá ið kríggið brast á, vóru Næraberg og Skálaberg, sum Kjølbro átti saman við Chr. Holm Jacobsen, eystanfyri. Teir komu heim, men fóru so av stað aftur – nú á ísfiskaveiðu og seldu í Stórabretlandi.
Kaj Johannesen førdi Næraberg til ísfisk og faðirin, Mortan í Hvannasundi, Skálaberg. Nógvur fiskur var við Bjarnoynna og á Senjabankanum við Norðurnoreg. Hans Jacob Justesen úr Norðdepli, búsitandi í Klaksvík, var fýrbøtari á Nærabergi. Um fiskiskapin við Bjarnoynna heystið 1939 sigur hann soleiðis í bókini, Kaj 2, ið Jústinus Leivsson Eidesgaard skrivaði:
"Har vóru fá skip og ein øgiligur fiskur. Dekkið var fult alla tíðina, og tað stóð á hjá okkum at fáa niður. Tað vóru strídnir dagar, men hugaligt. Vit vóru næstan einsamallir, har vóru ógvuliga fá skip at síggja. Og vit fyltu hann undir lúkuna eftir fáum døgum. Túrurin gekk skjótt, og tað sást ikki farvegurin til nakað kríggj norðuri í Íshavinum."
Sum skilst, kom Næraberg til Fleetwood í Bretlandi at selja sama dagin, sum týskarar hersettu Danmark. Hetta var triði ísfiskatúrurin í 1940. Eftir hetta fóru trolararnir ikki til fiskiskap eystanfyri, fyrr enn heimskríggið var av. At fiskiskapurin við Bjarnoynna tá rættiliga tørnaði fyri aftur, er onnur søga.
Um kvøldið, 3. apríl 1941, kom Næraberg á Klaksvík undan Íslandi fullfermdur. Erik Mohr, skipari á Tjaldrinum, loysti Kaj Johannesen av á brúnni og førdi trolaran niður til Fleetwood at selja. Staddir millum lond 5. juli leyp týskt bumbuflogfar á Næraberg. Hann varð meint raktur og tók at søkka. Manningin var komin í báðar bátarnar, tá ið skipið legði seg á liðina og fór eftir gronini í dýpið. Veðrið var gott, men teir væntaðu høgætt og settu kós móti Súluskerinum vestan fyri Orknoyggjarnar.
Nú, teir eru komnir at sita í bjargingarbátunum hundrað fjórðingar úr Súluskerinum, geva vit 2. stýrimanni á Nærabergi, Johan Klakkstein, Jóhan úr Vági í Klaksvík, orðið. Frásøgnin stendur øll í bókini, Havið og vit, sum J. Símun Hansen skrivaði.
“Klokkan var nú 10.30, og hýrurin bara góður, tá vit byrjaðu at toga í árarnar; eina løtu seinni fór at lota á útnorðingi. Móti kvøldi vaks hann vindin, og um náttina gingu ring æl, sjógvurin øtlaði, og tað mátti oysast í heilum, men móti morgni blíðkaði hann aftur. Tá reiðiliga ljóst var, sást Súluskerið beint fyri stavn, og klokkan 4 seinnapartin – 30 tímar eftir at báturin var søktur – vóru vit undir landi.
Komnir inn at skerinum, síggja vit nakrar menn koma oman móti sjónum. Tá var tað, sum ein steinur datt frá hjartanum, vónin um bjarging var nú vorðin til vissu. Við lendingina stóðu tríggir vápnaðir hermenn, sum vildu hava at vita, hvørjir vit vóru, hvaðan vit komu o.s.fr. Tá teir høvdu fingið søguna at vita, buðu teir okkum at leggja at og tóku væl ímóti okkum. Fyrsta, teir bjóðaðu, var konjakpunsur, og hann gjørdi undirverk aftan á 30 tíma svøvnloysi og kulda. Síðan varð borið okkum bæði matur og drekka; pláss høvdu teir lítið, men vit fingu tó allir sovið.
Dagin eftir kom skip og flutti okkum til Scapa Flow. Her fingu vit innivist umborð á einum útgerðarskipi hjá kavbátum. Í land sluppu vit ikki, og her var einki serliga hugnaligt at halda til, tí ofta vóru týsk flogfør yvir flotastøðini, og slagskipið Royal Oak lá søkt dygst hjá.
Manningin á Næraberg varð heimsend so við og við umborð á armeraðum trolarum. Eg var millum teir síðstu, tá var ein mánaður gingin, síðan vit fóru av Klaksvík.”


text:
Filmskapping
Í sambandi við Vísindavøku 2012 bjóðar Granskingarráðið øllum, sum hava hug, at luttaka í filmskapping. Treytin fyri luttøku er einføld. Talan skal vera um stuttfilm, sum luttakarin sjálvur hevur gjørt, og sum snýr seg um gransking.
Hvat er gransking? Hvussu verður granskað? Hvat verður granskað? Hvussu ímyndar tú tær ein granskara, sum er til arbeiðis í Føroyum?
Hevur tú hug at gera ein film, sum kann lýsa part av hesum og líknandi spurningum innan gransking, so er at finna myndatólið fram.
Hvør filmur skal verða millum 1 og 4 minuttir til longdar og skal kunna nýtast til at marknaðarføra gransking til almenningin.
Allir innkomnir filmar verða lagdir út á YouTube og aðrar miðlar upp til Vísindavøkuna.
Ein dómsnevnd við serfrøðingum innan filmslist, gransking og marknaðarføring verður sett at velja út bestu filmarnar og finna vinnaran.
Fimm teir bestu filmarnir verða vístir á Vísindavøkuni 2012, ið verður í Fabrikkini hjá Östrøm 27. og 28. september. Vinnarin verður kosin á stórum tiltaki fríggjakvøldið 28. september. Høvuðsvinningurin er 5.000 kr. Hini fýra, sum verða vald, fáa smærri vinningar. Granskingarráðið tilskilar sær nýtslurættin til teir fimm útvaldu filmarnar.
Freistin at lata film inn er mánadagin 3. september kl.12. Filmarnir kunnu latast inn við at senda eina fráboðan til gransking@gransking.fo Vit geva síðani atgongd til eina mappu at leggja filmin í.
Krøv og treytir
Hvør kann luttaka: Øll kunnu luttaka við egnum tilfari.
Evni: Gransking. Hvat er gransking? Hvussu verður granskað? Hvat verður granskað? Hvussu ímyndar tú tær ein granskara, sum er til arbeiðis í Føroyum? Er tað spennandi at granska, kul, stuttligt, keðiligt? Hvørja nyttu fáa vit burturúr gransking? Er hetta nakað, sum tú kundi hugsað tær at farið at gjørt eisini?
Slag av filmi: Talan skal vera um livandi myndir, men annars er tað luttakarunum frítt, hvørt talan er um stuttfilm, videolag, videolist, dokumentar, lýsing.
Longd á filmi: 1 til 4 minuttir
Málbólkur: Filmarnir skulu kunna brúkast til marknaðarføring av gransking. Her hugsa vit serliga:
- at filmarnir skulu fortelja ungum, at gransking er týdningarmikil fyri tey og teirra gerandisdag
- at størv innan føroyska gransking eru áhugaverd
- at hesi størv hava stóran týdning fyri samfelagið, og at hetta er eitt av økjunum, sum tey áttu at umhugsað at útbúgvið seg til.
Filmarnir verða serliga brúktir á internetinum, t.d. á Facebook, YouTube og á heimasíðum. Hinvegin kundi eisini hugsast, at teir kundu verið vístir í sjónvarpinum.
Freist at lata inn film: 3. september 2012 kl. 16:00. Fráboðan um luttøku skal sendast til: gransking@gransking.fo Vit senda tær síðani rættindi til at leggja filmin í eina Dropbox mappu
Rættindi: Tú mást sjálv/ur hava tikið myndirnar. Eru myndir av fólki, skulu tey hava givið loyvi til at filmurin kann vera við í kappingini og kann vísast alment. Er tónleikur við, so mást tú sjálv/ur hava gjørt tónleikin ella leggja við skrivligt loyvi frá eigaranum av tónleikinum til at nýta hann í filminum.
Við at luttaka, gevur tú Granskingarráðnum nýtslurætt til film tín í 2 ár uttan samsýning. Granskingarráðið skal altíð vísa á, hvør hevur gjørt filmin, tá og har filmurin verður vístur. Sambært lóg um upphavsrætt er tað tann, sum hevur gjørt filmin, sum eigur rættindini til filmin, og Granskingarráðið hevur ikki loyvi til at broyta ella klippa í filminum
Dómsnevnd: Nevnd við trimum fólkum, einum filmskønum, einum granskara og einum miðlakønum.


text:
Edith Nesbit
1858 -1924
Edith Nesbit var enskur rithøvundur, fødd 15. august 1858 í Kensington í London.
Hon skrivaði meira enn fjøruti barnabøkur. Fyrsta var The Story Of The Treasure Seekers, sum kom út í 1899, men kendasta man vera Børnini við tokstøðina, sum kom út í 1906. Filmur varð gjørdur av henni í 1970.
Hon giftist í 1880 við Hubert Bland. Tey fingu trý børn saman, men hann fekk eisini tvey børn við aðrari kvinnu, og hesi børnini tók Edith Nesbit til sín og fostraði upp. Hjúnini vóru aktiv í sosialistiska felagskapinum Fabian Society.
Edit Nesbit verður av mongum lýst sum fyrsti nútímans barnabókarithøvundur. Í mun til aðrar rithøvundar sum Lewis Caroll og Kenneth Grahame, sum altíð høvdu eina parallellverð umframt gerandisverðina, so skrivaði hon um gerandisverðina. Í hennara bókum eru børnini aktiv og gløgg og leita eftir spenningi. Hon sigst at hava givið Astrid Lindgren íblástur til sína skriving.
Útgáva:
2017 Børnini við tokstøðina


text:
SIGLINGARLOYVI
Tá skipið er sýnað, verður siglingarloyvi útflýggjað. Loyvið er bert galdandi, um treytirnar, sum nevndar verða í siglingarloyvinum verða loknar. Sum dømi kunnu nevnast, at skip skulu sýnast regluliga, árlig radioeftirlit gerast og at skipið skal vera í sjódyggum standi.
Skip, 24 metrar ella yvir, verða sýnað av klassanum. Tá klassin er liðugur at sýna og skipið lýkur øll krøv, skrivar klassin út eitt samsvarsskjal (Document of Compliance), sum verður sent Sjóvinnustýrinum. Siglingarloyvið verður útskrivað sambært upplýsingunum í samsvarsskjalinum.
Fyri fiskiskip er siglingarloyvið galdandi í 4 ár, tað vil siga, at 4 ár eru millum hvørt høvuðssýn. Annað hvørt ár skal skipið hava millumliggjandi sýn og skal annars lúka krøvini, sum ásett eru í lógum og reglum t.d. árligt eftirlit av gummibátum umframt at skipari og reiðari hava ábyrgd av, at krøvini í mynstringar-, manningar- og sjómanslógini verða hildin.


text:
Føroyskir sangtekstir
- Á jólanátt
- Á jólum koma nissurnar
- Á myrku vetrarnátt
- Á stjørnukláru, miðju nátt
- Alfaðirs eygu jarðarríki skoða
- Alt er nú so fagurt, ljóst og gott
- Av einglamunni komu boð
- Av himli boða einglar frið
- Av himni hátt ein eingil ber
- Av himni kom ein einglaherur
- Besta løtan
- Bjølluljóð
- Bubu jól
- Dýrasti Jesus
- Dýrdarsól av himni lýsir
- Eg eri jólamaðurin
- Eg eri so spent til jóla
- Eg gleðist so hvørt jólakvøld
- Eg kenni eitt navn
- Eg rósu upp sá næla
- Eg sá mammu mussa jólamann
- Eg standi tíni krubbu hjá
- Eg sum eitt barn meg gleða vil
- Eg syngi jólalag
- Eiga leiða jólamann
- Ein eingil kom av himli
- Ein lítil fittur vættur
- Eina ferð í fornu tíð
- Eingil mín kvæð
- Eitt barn er føtt í Betlehem
- Eitt fjós og ein krubba
- Fagur himin er at sjá
- Føgur er foldin
- Føgur var náttin við blaktrandi stjørnum í forðum
- Friður á fold
- Fýra jólanissur
- Gev Jesusi rúm á jólum
- Glæman er bjørt
- Gleðiboð góð
- Gleðilig jól
- Gleðin hon er fødd í dag
- Glógvandi stjørnufjøld
- Góði Jólamaðurin
- Guð gav í heimin Sítt Ljós
- Guðs einglar nú syngja við gleði og gleim
- Happy Christmas – War is over
- Har í Dávids fagra staði
- Hátíðarlag var á himli og fold
- Heilaga nátt, so kvirrar stjørnur glampa
- Heilaga stund einglar syngja
- Heilaga stund, tú á fold vára
- Heimsins frelsari er her
- Her í hesi vættrastovuni
- Her koma, Jesus, tíni smá
- Himin í favni mínum
- Himmalsins harpur tóna hátt
- Hin vænasta rósan er funnin
- Hoyr, Guds einglar syngja hátt
- Hoyrið tey tíðindi, undurfull boð
- Hvat barn er tað, sum friðfult, stilt
- Hvat barst tó á í nátt
- Hvat hava jól at týða
- Hví man tað vera so hugnaligt í kvøld
- Í Betlehem á nátt eitt fjós
- Í Betlehem í Dávids stað
- Í hesi sælu jólatíð
- Í hvørjari vrá nú lýsa
- Í nátt eg sá ein jólamann
- Í staðnum Betlehem
- Jól eru í hondum
- Jól eru kærleiki og vón
- Jól eru nær
- Jól hava einglaljóð
- Jól í dreymaverð
- Jóla-kalypso
- Jólaaftan
- Jóladreymur
- Jólaklokkan aftur ringir
- Jólakvøða úr Føroyum
- Jólakyndilin
- Jólaminni
- Jólanátt
- Jólarappið
- Jólatræið
- Jólavísan
- Kavajól
- Klokkujól
- Koyr okkurt í mína hosu
- Kristus føddur er í dag
- Kristus føddur er í fjósi
- Kvirra um fjøll og fløtur
- Leitar vár hugur í dag
- Lítla fitta nissa mín
- Lov og prís um allar himlar
- Lov tær, Jesus, vár sangur ber
- Maria var moyggin rein og skær
- Maria, visti tú
- Menniskjum bórust boð so góð
- Mítt hjarta tilhald hevur
- Nissumamma og nissupápi
- Nú á jólum mín hugur leitar
- Nú birtast túsund jólaljós
- Nú er desember komin
- Nú er jól
- Nú eru aftur jól
- Nú eru jól
- Nú jólini nærkast
- Nú ringja kirkjuklokkur so hátt
- Nú ringja klokkur jólafest
- Nú tendrast jólatræ
- Nú tendrast túsund jólaljós
- O, sigursæla náttarstund í forðum
- Rottujól
- Rudolf
- Sankta Lucia
- Snjójólasamba
- So fjart har í vøggu
- So milt lýsir stjørnan
- Songur í myrkri ljóðar
- Stille på fjell og vidde
- Stjørnurnar blaktra á hválvinum bláa
- Stór gleðiboð
- Stuttligt er um jólatræ
- Syng tunga hvør av gleði hátt
- Tá jólastjørnan blaktrar
- Tá milliónir tendra ljós
- Tá tú piparkøkur bakar
- Tá var tað jól
- Tað eru jól
- Tað sótu seyðamenn á vakt
- Tey boð nú ljóða himni frá
- Tey jólini fyrstu var dýrmett at sjá
- Tí at barn er okkum føtt
- Til kristin fólk á foldum her
- Til okkum her á lágum støðum
- Tit trúføstu, komið
- Tú tín kongastól
- Um tú hittir jólamannin
- Út um heimin
- Vælkomin Guðs einglaflokkur ver
- Vit vóru orsøk


text:
Um tú ert tann, sum leitar eftir serligum upplivingum, ið eru savnaðar í serligum upplivingargarðum ella -lundum, tá tú ert úti í verðini og ferðast, so er Florida staðið, tú eigur at leita eftir.
Florida, og serliga býurin Orlando, er økið, sum hevur flestar spennandi upplivingargarðar, ’amusement parks’, sum tað eitur á altjóða máli.
Ein uppgerð yvir heimsins mest væl umtóktu undirhaldsgarðar vísir, at heimsins best umtókti av hesum slag liggur í Orlando, og tað gera eisini fimm av teimum 15 best umtóktu slíku støðunum í heiminum.
Tað er heimasíðan TripAdvisor, sum júst hevur kunngjørt ein lista yvir teir undirhaldsgarðar, sum brúkararnir á TripAdvisor dámar best.
Ovast á hesum lista liggur ”Universal’s Island of Adventure”, sum lat upp í 1999. Talan er um eina garð við hópin av russjibanum, matstøðu, og øðrum, sum hoyrir einum slíkum undirhaldsstaði til. Men Universal er, sum kunnugt, eitt filmsframleiðarafelag, og tí eru eisini fleiri tema-garðar í garðinum, har evnið eru filmar, so sum ’Jurassic Park’, ’Harry Potter’, ’Fast & Furious’, ’King Kong’ og ’Men in Black’.
Orlando kann tykjast langt burturin frá okkum, men er tað ikki. Til ber at koma til Orlando beinleiðis umvegis Keflavíkar flogvøll í Íslandi.
Besti undirhaldsgarður í Evropa er Le Puy du Fou, sum liggur í Vendée í vestara Fraklandi. Talan er um ein garð, sum byggir á søguligar hendingar frá 1300 talinum og fram til annan verðaldarbardaga. Stórar framsýningar við fleiri túsund leikarum, djórum og ógvusligum fýrverki, ið fortelja søguligar hendingar í Fraklandi, kunnu upplivast her.
Listin yvir heimsins best umtóktu undirhaldsgarðar, sambært TripAdvisor, sær soleiðis út:
1. Universal’s Island of Adventure í Orlando, Florida
2. Magic Kingdom Park í Orlando, Florida
3. Le Puy du Fou í Les Epesses, Fraklandi
4. Universal Studios Hollywood í Los Angeles, Kalifornia
5. Universal Studios Florida í Orlando, Florida
6. Disney’s Animal Kingdom í Orlando, Florida
7. Europa-Park, Rust, Germany
8. Tivoli, København, Danmark
9. The Island in Pigeon Forge, Pigeon Forge, Tennessee
10. Disneyland Park, Marne-la-Vallee, Frakland
11. SeaWorld Orlando, Orlando, Florida
12. Beto Carrero World, Penha, Brasil
13. Disneyland Park, Anaheim, Kalifornia
14. Disney’s Hollywood Studios, Orlando, Florida
15. Disney California Adventure Park, Anaheim, Kalifornia
16. Silver Dollar City, Branson Missouri
17. Walt Disney Studios Park, Marne-la-Vallee, Frakland
18. PortAventura, Salou, Spania
19. Universal Studios Singapore, Sentosa Island, Singapore
20. Hong Kong Disneyland, Hong Kong, Kina
21. Busch Gardens, Tampa, Florida
22. Efteling, Kaatsheuvel, Niðurlond
23. Leolandia, Capriate San Gervasio, Italia
24. Paultons Park, Romsey, Bretland
25. Universal Studios Japan, Osaka, Japan
Sum sæst, er bert ein norðurlendskur garður við á listanum, Tivoli í Keypmannahavn, á einum flottum 8. plássi. Um hugt verður eftir topp 25-listan yvir undirhaldsgarðar í Evropa sæst, at Tivoli her liggur nummar 3, meðan Faarup Sommerland í Norðurjútlandi er nummar 14 og Liseberg í Göteborg er nummar 16.


text:
Lisa í Leikalandi æt upprunaliga á enskum Alice´s Adventures in Wonderland. Síðani bókin er vorðin filmatiserað ferð eftir ferð hevur hon fingið enska heitið Alice in Wonderland.
Bókin sigst vera vorðin veruleiki, tí at høvundurin hevur fortalt søguna fyri trimum smágentum.
Í stuttum er søgan um gentuna, Lisu, sum ein dagin dettur niður í eina kaninholu og har hittir løgnar verur og dýr, sum tosa.
Bókin er skrivað soleiðis, at hon kann lesast av bæði børnum og vaksnum.
Hon verður hildin at vera ein av mest týðandi bókum innan bókmentaslagið, ið á enskum nevnist 'literary nonsense'.
Bókin hevur elvt til nógv kjak, summi dáma at lesa hana onnur hata hana. Hon hevur verið spæld á palli, gjørd til film, bæði teknifilm, vanligan film og sjónvarpsrøðir. Hendingar og verur í bókini eru at finna í yrkingum, sangi, myndprýðingum.
Rithøvundar sum James Joyce, Vladimir Nabokov og Paul Auster eru ávirkaðir av bókini. Bólkar og sangarar sum Jefferson Airplane, Aerosmith, Beatles, Donovan, Marilyn Manson, Neil Sedaka, Donna Summer, Traffic og Tom Waits eru ávirkað av bókini og somuleiðis myndprýðarar, sum Salvadore Dali. Ávirkan sæst eisini í onkrari episodu í sjónvarpsrøðum sum Garfield, The Simpsons og Star Trek, eisini í gomlu teknirøðini frá trýatiárunum Betty Boop, somluleiðis í filmum sum Jurassic Park, Matrix og Pan´s Labyrinth.
Aftur


text:
Jógvan Hugo Gardar
26.11.2017 - 21:31
Norska stjórnin hevur farnu árini lagt upp til at vøkstur í alivinnuni skal koma gjøgnum nýhugsan. Stjórnin hevur bjóða sokallaði menningarloyvir til fyritøkur sum koma við bestu uppskotunum um hvussu aligin kann mennast, framleiðslan økjast og sjálvur alihátturin gerst meir burðardyggur enn higartil.
Fyritøkurnar hava lagt fram hópin av meir og minni áhugaverdum uppskotum. Fyri viku síðani var freistin í einum umfari har søkjast kundi um loyvir sum skulu gera at betri tamarhald fast á sjúku og lús.
Fiskeridirektoratet hevur fingið 104 umsóknir um at sleppa at royna ymsar loysnir.
Ein av umsóknunum kemur frá Floating Fish Farming, ið er eitt samstarv millum Emilsen Fisk og Green Energy Fish Farming.
Floating Farming hevur søkt um tíggju loyvir at royna sína loysn, ið byggir á at brúka gomul skip sum alibrúk. Talan er um at byggja sjálvi alibrúkini umborð. Fyritøkan vísir á fleiri fyrmunir við hesum, millum annað at einki útlát er, skipini eru bygd at tola ringt veður, og tey kunnu flytast og kunnu liggja á firðum ella á opnum havi, skrivar fyritøkan í einum tíðindaskrivi.


text:
Bakkafrost skrásetti óvanliga høgt felli á aliøki A-81 Kolbanagjógv tann 20. september 2018. Umleið 750 túsund fiskar, sum høvdu eina miðalvekt á 500 gramm livandi vekt, doyðu innan fyri eitt stutt tíðarbil. Fiskurin á aliøkinum A-81 varð settur á sjógv í juni - august 2018.
Ikki hevur verið møguligt at staðfest, hvør orsøkin til tilburðin var, men algurnar phaeocystis, pseudo-nitzscia og heterosigma vórðu skrásettar at vera í sjónum á aliøki A-81 Kolbanagjógv tann 20. september 2018, og illgruni er um, at algurnar eru orsøkin til økta fellið tann 20. september 2018. Eisini hava vit staðfest, at samstundis og framman undan skaðatilburðinum eru stórar mongdir av tøðum sprændar út á bøin og partvís komið beinleiðis á sjógv einans 200 metur frá alibrúkinum. Framhaldandi kanningar verða gjørdar fyri at staðfesta, hvør orsøkin var til brádliga fellið, sum bert vardi fáar tímar.
Aling hevur verið á aliøkinum A-81 Kolbanagjógv seinastu 30 árini, og tílíkur tilburður hevur ikki verið áður. Bakkafrost hevur ikki sæð líknandi støðu á nøkrum øðrum aliøki seinastu dagarnar.
Liðugt verður at taka allan deyðan fisk upp á aliøkinum A-81 Kolbanagjógv í morgin, og einki óvanligt er skrásett síðan 20. september 2018. Bakkafrost hevur fólk á staðnum, sum halda vaki eyga við støðuni á aliøkinum A-81 Kolbanagjógv. Fiskurin á aliøkinum A-81 Kolbanagjógv er tryggjaður.


text:
Hvar kann tað latast inn?
Vinna: Til endurnýtsluna á Gjánoyri, eftir avtalu við IRF.
Hvussu skal tað latast inn?
- Aliringar og alislangur, ið verða latin inn á Gjánoyri, skulu vera skorin í leingjur, ið ikki eru longri enn 5 metrar stykkið.
- Flamingo skal vera tikið burturúr aliringunum og kann latast inn fyri seg sum brennandi til IRF eftir avtalu.
- Fóðurslangurnar skulu vera tómar fyri fóður.
Eru hesar treytir ikki loknar, verður eitt eykagjald lagt á sambært galdandi prísum hjá IRF.
Hvar fer tað?
Aliringar verða sendir til endurnýtslu hjá plastfyritøkum uttanlands.
Um tú vilt vita meira?
Um tú hevur stórar nøgdir av einum og sama slagi av plastikki, so eru góðir møguleikar fyri, at hetta letur seg endurvinna. Set teg í samband við okkum og hoyr nærri.


text:
2 leiðarar til Føroya mest fjølbroytta dátuhús
Vilt tú vera við til at menna og leiða Føroya mest fjølbroytta dátuhús? Vit leita nú eftir leiðarum til báðar samstarvseindirnar á Hagstovuni, hagdeildina og KT-deildina.
Arbeiðsloysið minkað niður í 1,7%
Í juli var árstíðarjavnaða fulltíðararbeiðsloysið 1,7%, samanborið við 1,8% mánaðin frammanundan og 2,4% fyri einum ári síðani. Í tali var fulltíðararbeiðsloysið 480 persónar, tað eru 196 færri enn sama mánað í fjør. Minsta arbeiðsloysið er í Vága sýslu við 0,8% og tað mesta í Suðuroy við 4,4%.
Ein fjórðingur meira av toski avreiddur higartil í ár
Uppgerðin av avreiðingunum fyri teir fyrstu átta mánaðirnar í 2018 er nú tøk í hagtalsgrunninum. Har eru meira útgreinaðir upplýsingar, bæði á fiskaslag, nýttan reiðskap og keyparabólkar.
Umsetningurin í handilsvinnuni vaks mest í búnýti og innbúgvi
Samanborið við sama tíðarskeið í fjør vaks umsetningurin í búnýti og innbúgv knappliga tólv prosent annan ársfjórðing 2018. Í klædnavørum og fótbúnaði var vøksturin munandi minni við knappliga trmum prosentum, meðan sølan av mati og alkoholfríum drykkjuvørum vaks við gott trimum prosentum.


text:
sBókin From where you are er ein samvirkin ensk grundbók við yrkistteksti og skaldskapi. Harumframt eru spurningar, upplestur við native speakers og sjónbandaupptøkur við serfrøðingum í ymsu evnunum.
Teksturin hevur fimm yvirskipað evni, sum øll viðgera ungdómslív og sjálvsmynd teirra ungu: Food, Football, Gaming, Drinking, Branding.
Pre-reading uppgávur, tekstafatan og post-reading uppgávur seta tekstirnar í eitt størri høpi. Tvørfakligu uppgávurnar viðgera tekstirnar í samfelagsligum sjónarhorni. Harumframt eru ymiskir greiningarfrymlar til ymisku tekstasløgini.
Tekstirnir hava ymisk torleikastig og kunnu verða lisnir frá fyrsta ári á miðnámi.
sBókin er gjørd í samstarvi við danska forlagið Systime.
Meira kunning um sBókina fæst her
sBókin fæst í fýra ymsum haldum:
Lesandi/privathald 1/2 árs atgongd pr. brúkara 55,00 kr
Lesandi/privathald 1 árs atgongd pr. brúkara 80,00 kr
Lesandi/privathald 2 árs atgongd pr. brúkara 90,00 kr
Lesandi/privathald 3 árs atgongd pr. brúkara 100,00 kr
Lær teg enskt er ætlað undirvísingini í framhaldsdeild fólkaskúlans, miðnámskúlum og hægri skúlum, men hon er ...


text:
Tað nýggjasta frá skúlanum
Á flot við Westward Ho
10/09-2018
Eitt tilboð til allar 6. flokkar í Tórshavnar kommunu er, at teir sleppa á flot við Westward Ho. Í síðstu viku vóru okkara 6. flokkar við gomlu sluppini. Hett…
LES MEIRA
Konfirmantalestur í Hoyvíkar kirkju
03/09-2018
Theodor Eli Dam Olsen, prestur í Hoyvíkar kirkju, sendir út hesa fráboðan: Týsdagin 4. september 2018 kl. 17:00 verður innskriving í Hoyvíkar kirkju av konfirm…
LES MEIRA
Árshald av STROK og Píka7
21/08-2018
Í STROK kanst tú lesa um alt frá vinarlagi og kærleika til ítrótt, tíðindi, søgur, kelidjór, plantur, mat, ítriv, og skemtisøgur. Her er pláss fyri øllum, stóru…
LES MEIRA


text:
- Tíðindi, mentan og ítróttur
Meirilutin hjá Merkel í vanda
Trýst er á Merkel um at herða tilflytarapolitikkin, eftir at um ein millión flóttafólk komu til landið í 2015.
Ósemjan kann hótta stjórnarsamgonguna hjá Merkel, skrivar bretski miðlar.
Ósemjan vísir, hvussu veikt samstarvið millum týsku flokkarnar, CDU og CSU, í veruleikanum er. Tað vil siga samstarvið millum Merkel og Kristiligu Demokratarnar øðrumegin, og CSU hinumegin.
Meirilutin hjá stjórnini er í vanda.
Horst Seehofer, sum er formaður í CSU, vil geva løgregluni víðari heimildir at senda asyl-umsøkjarar við týska markið avstað aftur, sum hava søkt um friðskjól í einum øðrum evropiskum landi ella sum ikki hava pass.
Merkel sigur, at slíkur politikkur fer at raka Italia og Grikkaland, sum neyvan fáa tikið ímóti fleiri fólkum.
Tingfólk í CDU siga, at tey stuðla Merkel, men tingfólk í CSU stuðla sínum formanni í ósemjuni.
Uttan CSU hevur týska stjórnin mist meirilutan í parlamentinum, men Kristiligi systurflokkurin kann fáa meiriluta saman við týska javnaðarflokkinum, SPD.
Sí eisini


text:
Andlát verða lisin tvær ferðir í útvarpinum. Jarðarferðir kunnu lesast meira enn tvær ferðir um avvarðandi ynskja tað. Tað er ókeypis at lýsa andlát og jarðarferðir í útvarpinum.
Andlát skulu sendast við telduposti til of.fvk@taldna
Hesar upplýsingar skulu sendast:
- Teksturin, sum skal lesast (andlát og jarðarferð)
- Nær andlát og jarðarferð skulu lesast
- Navn og telefonnummar á persóni, sum sendir andlátið inn
Freistir
Andlát verða løgd á heimasíðu okkara stutt eftir, at tey eru lisin. Tó verða andlát, sum eru móttikin millum klokkan 13:30 leygardag og klokkan 13 sunnudag, ikki løgd á heimasíðuna fyrr enn mánamorgun.
Um ivamál eru ber til at ringja til okkara á telefon: +298 34 75 00


text:
4G/LTE mobilt internet og Wi-Fi: Størsta alheimsfarsóttin nakrantíð? – full grein.
4G/LTE Mobil Internet og Wi-Fi: Tann størsta alheimsfarsóttin nakrantíð? Eftir Martin Möhrke Nógv fólk eru enn ónervað av teim møguligu fylgjunum av geisling frá fartelefonum, tráðleysum neti og øðrum tólum, sum geva geisling. Undantikin eru tey, sjálvandi, sum eru vorðin reiðiliga sjúk og eru fullgreið yvir hesar fylgjur. Hetta er kortini ein lítil bólkur. Tá ið avtornar, sleppur eingin livandi vera undan teirri ávirkan, sum ónatúrlig geisling hevur á kyknubygnaðin í kroppinum. Bara nøkur fá lond í Europa hava tikið stig til at verja sínar íbúgvar við at kunna teir og við at krevja, at...Les Meira


text:
§ 1. Lýsing av hugtakinum
Hugtakið avtalað spæl verður nýtt um viðurskifti, tá úrslitið av einum fótbóltsdysti ella umstøðurnar í einum fótbóltsdysti (t.d. tal av hornaspark, brotsspark, fríspark ella tal av gulum ella reyðum kortum) eru avtalað frammanundan ella eru ávirkaði av øðrum áhugamálum enn ítróttarligum.
§ 2. Bann
Tað er bannað fótbóltsleikarum, leiðarum, venjarum, dómarum ella leikaraumboðsmonnum at luttaka í avtalaðum spæli.
§ 3. Fráboðanarskyldu
Teir undir § 2 nevndu persónar hava skyldu til beinanvegin at boða FSF frá, um teir fáa kunnleika til viðurskifti, ið hevur ella hevur havt sum endamál, at avtala ella ávirka úrslitið av einum fótbóltsdysti ella umstøðurnar í einum fótbóltsdysti, samsvarandi § 1.
§ 4. Revsing
Brot á § 2 ella § 3 verða revsað sambært § 53 í lógum FSF´s.
§ 5. Gildiskoma
Hetta rundskriv er samtykt tann 9. desember 2013 av Starvsnevnd FSF´s, og fær gildi beinanvegin.
Tórshavn, 10. januar 2014.
Virgar Hvidbro
aðalskrivari
Nærri kunning frá UEFA um avtalað spæl (Match-fixing): https://uefa.integrityline.org
Fráboðanir, í sambandi við avtalað spæl (Match-fixing) skulu sendast til: integrity@fsf.fo


text:
Brot úr álitinum hjá fíggjarnevndini, har minnilutin ávarar ímóti at útreiðslur mangla á fíggjarlógini.
Samgongan krógvar veruliga útreiðsluvøksturin við kreativum loysnum, ið sjáldan eru sæddar áður.
Yvirlit yvir útreiðslur, sum ikki eru tiknar við á fíggjarlógina ella eru settar lægri, enn veruliga kann roknast við – og sum landsstýrið er fult vitandi um.
Enntá eru dømir um, at landsstýrismaðurin í fíggjarmálum hevur sett tølini lægri, enn avvarðandi landsstýrisfólk hava víst á.
• Barsilsskipanin: 11 mió. kr. lægri enn framrokningar vísa
• Fólkapensjónin: 6 mió. kr. lægri enn framrokningar vísa
• Landssjúkrahúsið: 5 mió. kr. lægri enn landsstýrismaðurin í heilsumálum sigur skal til, fyri at varðveita verandi rakstur. So her mugu tiltøk setast í verk, m.a. uppsagnir, um játtanin skal halda
• Semja við serlæknar um útgoldna avspáking: 12 mió. kr.
• Frádráttur fyri limagjald til yrkisfeløg: 40 mió. kr., herav 20 til kommunurnar
• Endurgjald til kommunurnar fyri fyritíðarpensjónirnar: 25 mió. kr.
• Útbygging av Landssjúkrahúsinum: 18 mió. kr. fyri at tillaga játtanina, so byggingin ikki verður tarnað vegna vantandi játtan
Við hesum tølum vísir minnilutin á, at kr. 117 milliónir vanta í á fíggjarlógini fyri 2018 og at landsstýrið er væl vitandi um hendan veruliga tørvin, sum ætlaða virksemið krevur.
Harumframt hevur landsstýrið upplýst, at 42 milliónir skulu leggjast omaná útreiðslurnar í fíggjarlógaruppskotinum.
Samanlagt er talan um ein vøkstur í útreiðslunum upp á 159 milliónir krónur, sum ikki eru tiknar við í upprunaliga fíggjarlógaruppskotinum. Við hesum útreiðslum íroknaðum verður samlaði útreiðsluvøksturin fyri 2018 8%.
Tá er søguliga stóri lønarvøksurin á almenna arbeiðsmarknaðinum ikki tikin við. Endaligi útreiðsluvøksturin kann tí lættliga verða 10% í 2018.
Um tú veitst okkurt, sum VP ikki veit - skriva so til vp@vp.fo


text:
Kastið tubbakið á bálið komandi hósdag
Í Føroyum verður roykt árliga umleið 55 tons av tubbaki
Í Føroyum verður roykt árliga fyri umleið 120 milliónir krónur
les meir
Ungdómur og royking
Annað brotið í røðini For hundin, eri
les meir
60 tons upp í royk
Vit roykja 60 tons av tubbaki um árið
les meir
Altjóða tubbaksfríi dagur
Hóast nógva vitan um avleiðingarnar av tubbaki og nógvar tøkar loysnir, sum kunnu minka um vandan fyri hjartasjúkum, er vitanin hjá almenninginum, um at tubbak er ein av høvuðsorsøkunum til hjarta-æðra-sjúkur, avmarkað, sigur WHO.
les meir
8.a í Vágs skúla vann kappingina
Ársins roykfríi skúliTað var 8.a í Vágs
les meir
Kom og legg av 2018
Melda til 5 dagar áðrenn tú ætlar
les meir
Ársins roykfríi skúli 2017 - nú kann svarast
Nú kunnu flokslærararnir svara á leinkju, sum liggur í hesari grein.
les meir
Ársins roykfríi skúli 2017
Nú er kappingini um Ársins
les meir
Vinnararnir funnir
Børnini vóru fegin Í dag handaði
les meir
Altjóða roykfríur dagur 2017
Framsýning av tekningunum á Torginum í SMS
les meir
Teknikapping - Altjóða tubbaksfríi dagur 31. mai
Í sambandi við Altjóða Tubbaksfría
les meir
SMS-boð - Kom og legg av 2017
Kom og legga av 2017Melda til 5
les meir


text:
Rituvík
Rituvík er niðursetubygd frá 1873.
Kirkjan í Rituvík varð vígd 18/12-1955.
Minnisvarði er reistur á staðnum í 1975 yvir tey fyrstu 8 húskini, ið settu búgv har. Maðurin við hakanum vísir strevið við at velta upp úr nýggjum, og konan við stokkunum vísir á knossið við at virka klæðir úr ullini. Áskriftin er: "Tann kraft sum teimum treysti gav, var lít til Gud og land og hav".
Ein túrur eftir varðagøtuni úr Rituvík til Lamba er ein frálík uppliving. Varðagøtan byrjar ovast í bygdini. Gøtan er vælhildin og merkt við skeltum, gongupelum og varðum. Gongutúrurin tekur umleið 2 tímar.


text:
At føroyska flogfelagið Atlantsflog, ella Atlantic Airways, er nakað serligt, vita vit væl. Men í altjóða høpi er tað eisini tað.
Eitt heilt serligt við føroyska flogfelagnum er, at ein kvinna er ovasti leiðari. Jóhanna á Bergi, sum byrjaði í stjórastarvinum í juni 2015, sum tann fjórði av stjórunum í nú 30 ára gamla føroyska flogfelagnum.
Atlantsflog verður nú tikið fram sum eitt fyridømi, tí felagið hevur torað at seta eina kvinnu í ovasta stjórasessin.
Danski miðilin StandBy, sum skrivar einamest um flogferðslu skrivar, at vinnufelagsskapir innan flogvinnuna nú vísir á, at tað er ein trupulleiki, at tað bert er ein kvinnuligur flogfelagsstjóri í Norðurlondum og at einans trý prosent av øllum alheims flogfelagsstjórum eru kvinnur, sambært International Air Transport Association, IATA. Fyri fyritøkur annars í heimshøpi, er talið av kvinnuligum forstjórum 12 prosent.
Yvirhøvur er kvinnuligi parturin í flogfelagsleiðslunum lágur. Bert átta prosent av fíggjarstjórunum eru kvinnur og einans trý prosent av rakstrarstjórunum.
Tí roynir International Air Transport Association nú, saman við Airports Council International, Aerospace Industries Association og International Aviation Women Association, at kanna hvat orsøkin er til at so fáa kvinnur eru við í alheims flogfelagsleiðslunum, skrivar StandBy.
- Meira kann og átti at verið gjørt fyri at fáa kvinnur við í flogleiðslurnar í heimshøpi. Málið við kanningini er eitt nú at fáa greiðu á, hvørjar orsøkirnar eru til, at kvinnur ikki á sama hátt sum menn náa ovastu rókum, siga stigtakararnir av kanningini í eini fráboðan.
Tá IATA hevði aðalfund í juni mánaða, fekk felagsskapurin ábreiðslur fyri, at bert tveir av teimum 31 limunum i ovastu nevndini vóru kvinnur.
Á einum tíðindafundi aftaná, kom stjórin í Quatar Airways, Akbar Al Baker, lort í býin, tá hann sum nývaldur nevndarformaður í IATA óbeinleiðis segði, at kvinnur ikki eru egnaðar at sita í ovastu leiðslunum fyri flogfeløg. ”Quatar Airways...skal stjórnast av einum manni, tí tað er eitt krevjandi starv”, segði Akbar al Baker. Seinni mátti hann koma við umbering fyri av órættum at hava gjørt kynsmun í sínum útsøgnum, skrivar StandBy.


text:
Kjakfundur ímillum føroysk listafólk og politikarar við evnunum: Hvørja ábyrgd hevur politiska skipanin av, at tað í samfelagnum verður framleidd list? Hvørjir karmar eru virðiligir og tryggir, at arbeiða undir sum listafólk, tá ið tú hevur list sum yrki?
Í kjakinum luttaka tvey listafólk og tveir politikarar á pallinum. Hartil luttaka áhoyrarnir í salinum eisini í kjakinum.
Tað eru fyriskipararnir av danska tiltakinum Kulturmødet – Mors 2017, sum í ár hava heitt á Føroyar um, at skipa fyri einum sonevndum ”Optakt-møde” til stóra tiltakið, sum verður á Mors í august í ár. ”Optakt-møder” verða hildin í Danmark, Svøríki, Norra, Íslandi og nú eisini í Føroyum í ár fyri fyrstu ferð.
Eisini bjóðar Kulturmødet føroyskum listafólkum, at luttaka á teirra árliga tiltaki á Mors, sum í fjør savnaði 20.000 luttakarar tilsamans.
Føroysku fyriskipararnir eru Norðurlandahúsið og LISA.
Les meira um Kulturmødet – Mors 2017 á: www.kulturmoedet.dk


text:
08.08.2014 (12:32)
Havfrúgvin 90 ár
Landskendi havsvimjarin í Vestmanna, Maria Hummeland á Heygum, vanliga rópt Mia, fer um níti ára hvarvið í vikuskiftinum. Rættari sunnudagin. Hon var borin í heim hin 10. august 1924. Yngsta dóttir teirra, Háldan Haldansen úr Vestmanna og Mariu H. Haldansen, fødd Hummeland, ið var slektað úr Stavanger í Noreg. Í Sálmunum fáa vit at vita, at: “Sjúti ár er æviskeið várt, og um mikil er megin áttati ár, og teirra dýrd er bert sút og møði, tí tíðin renn-ur, og vit fljúgva avstað.” Onkursvegna tykist Mia vera ein andsøgn til hesa bíbilsku proklamatiónina, tí tað kennist sum bítur tíð og aldur ikki á henni, nú hon er farin 10 ár um vanligan kempualdur. Hóast dramatisku byrjanina í lívinum, mamman doyði tá hon bert var 10 dagar gomul, so hevur hon umframt íbornu sjálvsmegina, likamliga og sálarliga, gjørt tey røttu valini, ið hava flutt hana fram ígjøgnum tíðina sum eitt at kalla tíðarleyst fenomen.
Vit eiga ikki nógva fjølskyldu í Vestmanna, hon er so langt burturi í slektini, at kennskapurin hevur verið lítil. Kortini visti eg, at langomma mín í Heiðunum, Kristina, slektað av Oyrareingjum, og kona mikla framtaksmannin Ólav bónda á Heygum, ið bar sama navnið, Kristina, vóru systkinabørn. Annars kendi man bara so hissini javnaldrarnar í hesi bygdini, frá hondbóltsdystum á Kongsteigum, á gamla vøllinum omanfyri skúlan, og øvut á vøllinum í Heimistovubønum omanfyri skúlan á Glyvrum. Um hesa tíðina fyri 42 árum síðani hendi so tað, at eg á fyrsta sinni umframt mangar aðrar ungdómar úr øllum Føroyum hitti ein vestmenning í túninum í Hoydølum, har bráðpannan í gymnasialari kenslu var og er. Bjørn á Heygum var komin alla ta longu leiðina í Hoydalar á prutli, eg á sama hátt innan av Skálafjørðinum við mjólkarbátinum, og soleiðis flættaðust okkara lív saman í ein lívslangan vinskap, har vit at kalla hava verið sum húsfólk hjá hvørjum øðrum. Eitt hálvt ár í ófrælsinum á Kostdeildini var ikki okkara koppur av te, og haðani fluttu vit oman í nakrar kjallaraklivar undir Varða, har vit seinri komu at búgva í tí sum mest av øllum líktist einum kollektivi, saman við floksfeløgunum Ásmundi Guðjónssyni og Sámali Ravnsfjall.
Soleiðis kom eg at kenna havfrúnna úr Vestmanna - Miu. Haldi meg ikki gera ov nógv av, tá eg sigi, at eisini vit bæði við tíðini gjørdust vinfólk, og tað hevur altíð verið fragd og sálarkveiking at hitt hesa óvanliga fryntligu madammuna á máli, í høvuðsstaðnum ella í hugnaliga heimi hennara í Vestmanna, har ból eisini hevur verið reitt okkum, tá eitthvørt hevur verið á vási har norðuri.
Hóast skakandi lívsbyrjanina sum móðurloysingur eftir tíggju sólarringar, vann hon seg væl fram. Seinra kona abba hennara, Marin Elisabeth Hummeland, inni á Fitjum í Vestmanna, tók hana til fosturs. Morbróðurin Gunnar Hummeland var eisini í húsinum, og sigast kann sostatt, at hon vaks upp inni á Fitjum.
Eftir skúlagongdina í heimbygdini, sum tá í tíðini var vanligi fólkaskúlin, tókst hon við ymisk fyrifallandi arbeiði. Eitt nú ansaði hon børnum, var í fiskaarbeiði og eisini var hon ekspeditrica í handli. Sum tannáringur, undir seinru heimsstyrjøldini, fer hon til Tórshavnar á húsarhaldsskúla. Fastir mín Jenny, sum var gift við Chr. Eli Lamhauge og mostir mín Petra, gift við gamla útvarpsstjóranum Niels Juel Arge, gingu á hesum sama skeiði, soleiðis komu tær eisini at berast við hvørja aðra, komnar úr hvør sínum heraðshorni í Føroyum. Tað sum eftir var av stríðsárunum var hon arbeiðsgenta – í húsi, sum tað eisini róptist - hjá kenda apotekaranum Juul.
Eftir kríggið vendir hon heimaftur, og somikið hevði hon sogið í seg av royndum hesi árini í høvuðsstaðnum, og so dygt var viðførið, at hon átók sær at standa fyri Klædnabúðini, krambúðini hjá Jóhan Jacobsen, tann seinri so kendi útgerðarmaðurin á fyrsta hekkutogaranum í Føroyum, Kap Farvel. Hon gavst í hesum starvi í 1953, árið, sum í allar mátar gerst eitt markamót í lívi hennara. Hon hevði hitt og lagt ástir saman við bygdarmannin Brynjolf á Heygum. Sonur Ólav bónda. Brynjolfur var ikki hvør sum helst, originalur í hini mest positivu merkingini, ein karismatisk persónligheit, sum vestmenningar tíðum taka til, tí hann var stórskemtari, sjónleikari av Guðs góðu náði, og dugdi sum ongin at vinkla sínar dagsaktuellu viðmerkingar á ein slíkan hátt, at tær bitu seg fastar hjá honum, sum sat undir. Tað sæst aftur í kálvføðingini, eitt nú skal Katrin Thomassen hava sagt, at Bjørn var tann næmingurin av øllum, hon hevði frálært, sum hevði tað skilvísastu søgufatanina. Vestmenningar siga, at stundum fekk Mia ikki døgverðapottin á køksborðið, tí at Brynjolfur brúkti bestikk og borðiskar til tað at sjónliggera fyri soninum, hvussu herliðini stóðu andvegis hvørjum øðrum á hermótunum undir eitt nú seinra heimsstríði, ein innlæring í strategiskan og eisini taktiskan militeran hugsanarhátt. Umframt alt hetta hevði hann egið virki í Vestmanna.
Í Vestmanna er hundurin hjá Brynjolfi, Bibs róptur, líka legendariskur sum kendu hundarnir í klassisku bókmentunum. Søgurnar eru ótaldar um hann, og ein av nógvum er um ta ferðina Bjørn við nýfingnum koyrikorti, við Akseli Dahl-Olsen sum fyrstahonds vitni, í einum samanstoyti við eina trivaliga geldær hevði skamferað bilin hjá pápanum til ókenniligheit. Spurnir gingu vestmenningar á Brynjolf fyri at frætta, hvussu illa akfarið var farið, og fyri at fáa hansara niðurstøðu um málið at vita. Han gav seg til endans og segði teimum, at umframt sundursorlaða bilin var sjálv nummarplátan so illa farin, at sjálvt Bibs megnaði ikki at lesa seg fram til, um vrakið var hansara gamli bilur ella ikki.
Mia og Brynjolfur giftust í 1953. Árið eftir fáa tey hin frumborna sonin, ið tey róptu Bjørn. Tey flestu vita um hann at siga, hann er ein av fáum akademikarum í landinum, sum hættir sær at hava eina almenna meining um viðkvom samfelagslig mál. Seks ár seinri fær hann eina systir, Rúnu, sum síðani gjørdist ein tann størsti songfuglurin í landinum. Røddin í sanginum “Á Ferð í Dreymalandi” á legendarisku LP-plátuni hjá Terja og Føstufressum er hennara. Stemman rúmar øllum hinum musiska universinum og kensluspælinum, og ongin hevði kunnað sungið hendan frábæra sangin betri enn Rúna. Hon hevur ikki stungið høvdið so langt fram sum onkur annar, men talentið og potentialið er øgiligt. Hevði rokkið hægstu tindar um ambitiónirnar vóru til júst tað.
Føðingardagsbarnið er landskend sum svimjari, sum havsvimjari. Hon hevur svomið hvønn einasta dag, tað hevur viðrað bara so nøkulunda, síðani 26. februar 1961. Meini at hon segði mær, at eitthvørt órógv í húðini var orsøkin til, at ein kommunulækni hevði givið henni ráðini at svimja í sjógvi, og hetta var heilivágur við lít. Hon svimur við sama lag, líka íðin, og er í grundini íspinnarin og katalysatorurin til tað landsumfatandi brandið, har annað hvørt menniskja dagliga stoytir seg útav brúgvum, lendingum og seiðabergum. Í frálíku dokumentar-kykmyndini, sum hin evnaríki ommusonurin Heiðrikur gevur snikkað til um ommuna og svimjingina, er hon forævigað sum slóðari á hesum øki.
Nú kundi man hugsað at ein einsamallur havsvimjari í meiri enn hálva øld, var so individualiseraður, at hann ikki skoytti øðrum ein tanka. Mia hugsar øðrvísi. Hon var við til at stovna Vestmanna Svimjifelag miðskeiðis í seksti-árunum í hinari øldini, og stóð fyri og skipaði svimjingina hjá vestmannabørnum um kvøldarnar í samfull fýrati ár. Tá børnini meiri ella minni vóru komin undan, vendi Mia aftur til arbeiðsmarknaðin. Í seinru helvt av sjeytiárunum fór hon til verka á Vestmanna Fiskavirki, og har var hon haðartil bygdarinnar virki, sum so mangt annað kring landið alt, bráðsteðgaði av stóru búskaparkreppuni fyrst í nítiárunum. Samstundis hevur hon verið sera virkin í felagslívinum í Vestmanna og luttikið í ymsum skeiðsvirksemi og felagstiltøkum, tá høvi hevur verið til tað.
Hennara innara megi er dyggari enn hjá teimum flestu, men ivaleyst er viljin, treiskni og hugurin til dagligu havsvimjingina eisini ein orsøkin til, at visti tú ikki betri, so metti tú hana í hvussu er at vera heilt væl yngri enn hagtølini siga tær. Umframt havfrúgvalívið gongur hon íðin langar túrar í natúruni, sum geva henni ein væl yngri motorikk enn hjá teimum flestu, ið røkka 90-ára hvarvinum.
Fjølskylda hennnara sigur, at Maria Hummeland á Heygum heldur sín 90 ára føðingardag í nýggja missiónshúsinum í Vestmanna leygardagin hin 9. august. Tey sum ynskja at heilsa uppá Mariu á 90 ára føðingardegi hennara eru vælkomin at hitta hana í nýggja missiónshúsinum ímillum kl. 16:00 – 20:00.
Sjálvur fari eg við hesum fáu og fátæku orðum at ynskja Miu hjartaliga til lukku við teimum níti árunum, og hóast sólin er komin nakað vesturum á himmalloftinum, ein dyggan gerandisdag í tíðini frameftir, í sama tempo og vigøri sjálvandi. Tað hevur verið ein framíhjárættur at kent tygum øll hesi árini, tað flógva lyndið, opna sinnið og breiði favnurin, sum rúmaði øllum sum komu um tínar ræsur, hava verið mongum til fyrimunar og ugga.
----
tórbjørn jacobsen
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Jákup Mørk 07.04.2015 (21:49)
Ottarsdóttir við nýggjum yrkingum
”Messa fyri einum filmi” er heitið á savninum, sum í ávísan mun líkist fyrra útgávuni hjá Katrini ”Eru koparrør í himmiríki”.
- Ein negativur máttur er frammarlaga í teimum alraflestu yrkingum, og tað verður róð fram undir, at friður fæst ikki, fyrr enn tú liggur í kistuni. Miðskeiðis í savninum stendur tann drúgva yrkingin "Jesu Kristi kross amen", sum er sædd úr sjónarhorninum á mammuni, og tað er ikki lystiligt. Einastaðni í yrkingini er niðurstøðan "guð náði tey øll", og tað verður ikki sagt í góðari merking, skriva útgevararnir millum annað í formælinum til savnið.
Tað er Mentunargrunnur Studentafelagsins, sum stendur fyri útgávuni.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
- Tíðindi, mentan og ítróttur
Bill McLeod Jacobsen, gevst sum venjari
Bill McLeod Jacobsen, hevur verið venjari hjá EFFO-liðnum hjá Argja Bóltfelag.
Gevst av persónligum orsøkum
Hann sigur við heimasíðuna hjá AB, at tað er av persónligum orsøkum, at hann hevur tikið hesa avgerð.
Tað er best fyri meg og fyri felagið, sum hevur nakrar lykladystir fyri framman. Eg havi havt tað gott hesar fýra mánaðirnar á Argjum, men tíðin og orkan røkkur ikki til longur, sigur Bill McLeod Jacobsen.
Sjúrður Olsen, formaður í FC Argjum, harmast støðuna.
Vit hava verið glaðir fyri Bill, og hendan støðan er íkomin brádliga fyri okkum. Vit mugu bara koma víðari.
Hjálparvenjarin tekur yvir fyribils
Hjálparvenjarin, Oddbjørn Joensen, verður venjari hesa vikuna.
Bill hevur eisini havt aðrar uppgávur í felagnum við ungdómsarbeiði, og tað er ikki óhugsandi, at tað samstarvið heldur fram", sigur Sjúrður Olsen við heimasíðuna hjá AB.
AB liggur hevur fýra stig í Effo-deildini og liggur á sjeynda plássi. Ab hevur vunnið ein dyst, spælt ein javna og tapt tveir. Nummar eitt í EFFO-deildini er NSÍ, sum hevur 9 stig.
Kelda: www.ab.fo
Sí eisini


text:
Kiran Jóanesarson
29.06.2016 - 15:41
Í gjár kom framkomna uppsjóvarsipið, Ruth, úr Hirtshals á Havnina, har skipið skal hava útgerð frá Vónini.
Ruth varð latin eigarunum í mars mánað í ár, og hevur gjørt nakrar svartkjaftatúrar við Írland. Skipið fiskaði fyri góðar 30 mio krónur í svartkjafti.
Tá ið teir høvdu fiskað svartkjaftin, fóru teir á beding í Skagen, har ymiskt arbeiðið skuldi gerast. Eitt nú skuldi skipið málast liðugt, og ymsar broytingar gerast við skipið.
Gullak Madsen hevur haft fiskiskip seinastu mongu árini, men hetta er fyrsti nýbygningurin, ið hann hevur latið byggja. Ruth, ið er knappar 90 metrar long og knappar 17 metrar breið, er flaggskipið hjá donsku fiskivinnuni. Skipið kostaði umleið 250 mio krónur at byggja.
Gamla Ruth varð seld til Føroyar, og kallast nú Norðingur.
Vit spurdu reiðaran um teir óttaðust hvat fór at henda nú, Bretland hevði atkvøtt fyri, at melda seg úr ES, men her svaraði reiðarin púra róligur, at enn visti eingin nakað, og tí var einki at óttast.
Tá ið Ruth hevur fingið útgerðina umborð, verður farið á sildaveiðu í Norðsjónum.
Vanligt hevur verið, at eini fimm donsk uppsjóvarskip, sleppa til Grønlands at fiska makrel, men Gullak Madsen upplýsir, at teir hava ongar ætlanir um tað.
-Vit hava ríkiligt av kvotu, og vit hava ikki kapasitet til at fara til Grønlands eisini.
Reiðarin legði aftrat, at teir hava verið í Grønlandi áður, men tað gekk ikki, sum teir høvdu vónað.
Nýggja Ruth, ið er sera framkomið, hevur longu vakt áhugað í grannalondunum. Eitt íslendskt felag, hevur longu bjóða uppá skipið, og boðið var hægri enn teir høvdu bygt skipið fyri. Hóast hetta takkaði reiðaríið nei. 16 mans eru knýttir at Ruth, og teir eru deildir í tvær vaktir.


text:
Orð: Grace J. Frances
Lag: Hubert P. Main
Týtt: Victor Danielsen
Upprunaheiti: Calling to the
1. Vilstur í toku, veikur og troyttur,
armur og eina, tú veitst tær ei veg –
hoyr, hvussu hirðin, mikil í miskunn,
eymur í náði nú kallar á teg!
Niðurlag: Talar til tín, talar til tín,
Jesus, hann talar: Kom nú til mín!
Talar til tín, talar til tín,
hirðin so eymliga talar til tín.
2. Vilstur á fjøllum, hví vilt tú fjakka?
Vónloysið dapurt nú dimmir tín veg;
steðga nú, vinur! Flýggja úr vanda,
júst meðan hirðin nú kallar á teg!
3. Flýggja úr trældómi – Jesus tær hjálpir,
lít tú á hann, hann skal vísa tær veg!
Ómálda náði, kærleikans undur:
Enn stendur hirðin og kallar á teg!


text:
Tíðindi
Ítróttardagur 17. mai kl. 08-14
- Mikudagur, 16 Mai 2018 20:15
Ítróttardagur 17. mai kl. 08-14
Næmingarnir fara til ymiskar postar í nærøkinum, grilling er á skránni og dagurin endar við at næmingarnir fáa høvi at seta seg í ein ring afturúr einum báti.
Uppvøkstur við skíggjan
- Hósdagur, 03 Mai 2018 22:12
Frá Barnaverndarstovu Føroya Í dag fáa flestøll børn teldlar, fartelefonir, teldur, Playstation og tílíkt heilt tíðliga upp í hendurnar, og hesir miðlar fylla saman við sjónvarpinum nógv í gerandisdegnum.
Kvøldskúlaframsýningin 2018 og vørutombula
- Týsdagur, 17 Apríl 2018 14:36
Sunnudagin, 22. apríl 2018 kl. 14.00-17.30, verður tann árliga framsýningin hjá kvøldskúlanæmingunum í Stranda skúla.
Samstundis sum kvøldskúlanæmingarnir sýna fram teirra avrik fyri veturin, skipar Rumeniahjálpin fyri vørutombula.


text:
Harry Kane er nú tann mestskorandi spælarin fyri Tottenham Hotspur í Premier League høpi.
Hetta stendur greitt, eftir at hann í dag skjeyt tvey mál í 4-0 sigrinum ímóti Everton á Wembley.
Kane hevur nú skotið 98 mál í 135 Premier League dystum fyri Spurs. Teddy Sheringham, sum átti metið frammanundan dystinum í dag, skjeyt 97 mál í 236 dystum fyri Spurs.
24 ára gamli Kane hevur skotið 20 Premier League mál higartil í 2017/18 kappingarárinum.
Málini hjá Kane í dystinum í dag komu í ávikavist 47. og 59. minutti, og vóru tey til ávikavist 2-0 og 3-0.
Við 4-0 sigrinum er Spurs nú komið uppá 44 stig í Premier League, sum er sama stigatal sum Liverpool á 4. plássinum í deildini.
Liverpool spælir í morgin á heimavølli ímóti suverena oddaliðnum Manchester City.
Um tú veitst okkurt, sum VP ikki veit - skriva so til vp@vp.fo


text:
Kend din krop
Bergur vísindaliga grein um norðurlendskar yrkingar. Greinin er liður í samstarvi millum bókmentagranskarar í Norðurlondum.
Forlagið Alvheim & Eide Akademisk Forlag í Bergen hevur givið út bókina Kjønnskrift/Kønskrift/Könskrift. Modernisme i nordisk lyrik. Í bókini eru vísindaligar greinir, sum bókmentagranskarar á universitetum í Norðurlondum hava skrivað. Yvirskipaða evnið í bókini er kyn og yrkingar, og Bergur Djurhuus Hansen viðger í greinini “Kend din krop” yrkingar eftir donsku Olgu Ravn, svenska Magnus William-Olsson og føroyska Tórodd Poulsen. Bókin er sjeynda bind í einari røð, sum eitt samstarv millum granskarar í Norðurlondum hevur sett sær fyri at geva út.
Samstarvið ber heitið Norlyr og skipar seinni í hesum mánaðinum fyri ráðstevnu í Hamar í Noregi. Evnið verður sonevnd “ecocriticism” í norðurlendskum yrkingum, og Bergur fer tá at hava fyrilestur um yrkingar hjá m.ø. Jóanesi Nielsen. Eftir ætlan verður fyrilesturin seinni til vísindaliga grein, sum verður prentað í somu bókarøð. Granskarasamstarvið hevur heimasíðu, sum til ber at síggja her.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Í bestu harutíð sat eg í dag í bilsessinum framman, høgrumegin føraran, vestur á flogvøllin. Ístaðin fyri byrsu at skjóta haru við, hevði eg gjørt meg út við myndatólinum at skjóta kavamyndir soleiðis beint út eftir tí, sum fyri er í kalda góðveðrið. Yvirskipaðu ørindini vóru at møta Jógvani, sum seinrapartin kom við Atlantsflogi úr Danmark. Her hómast bláur himmal og seinastu sólstrálurnar á hvíttklæddu fjallarøðirnar norðanfyri, innan alt ber upp fyri, so vit bara síggja næstu líðirnar í Kaldbaksbotni.
Nú missa vit bláa loftið og fjara sýnið, so alt er næstan svart og hvítt, og ber upp fyri øllum tí fjara.
Í Kollfjarðardali er ein bilur farin út av vegnum og er bóltaður runt í morgunhálkuni. Nú er saltað og gott at koyra, men allir litir eru burtur. Eftir Leynatunnulin er trøllsliga grátt yvir bláa vatnið og fram við vegnum, har brúnguli heystarhagin hevur hug at troðka seg upp úr tí litleysa lendinum.
Eftir at flogfarið er lent henda sjáldsama góðveðursdag, venda vit aftur móti Havnini. Fyrst fyri er vatnið við teim trimum nøvnunum - Sørvágsvatn, Leitisvatn og so bara Vatnið. Riding shotgun eftir Vatnavegnum hepnast at fáa hesar báðar mjávaksnu sólsetursmyndir í kassan.
Her er so sjáldsama stilt og vakurt, at her má steðgast og tíðin takast og fangast í hægstu harutíð. Eitt skot og tvær eru fyri við Vatninum og Trælanípuni í spegilsstillum baksýni.
Fotografar við stativi og nógvari útgerð hava stillað upp við Gróthústanga at goyma løtuna við sólsetri. Stilt og friðarligt í andsøgn við hóttandi illveðrið seinastu nógvu dagarnar. So er tað aftur shotgun til Havnar við Vatninum í bakspegilinum.


text:
Juni-August 1996, var í Føroyum merkt av sera ringum veðrið, ikki vóru nógvir sólglottar, ið snýktu seg gjøgnum skýggini, grátt og keðiligt var. Men eitt økið, ið var alt annað enn grátt og keðiligt, var plátumarknaðurin, sjálvdan hava so nógvar plátuútgávur verið innan fyri so stutta tíð. Ein teirra var endiliga fyrsta fløgan hjá Prix Føroyar vinnaranum Moirae.
Moirae, er kanska ikki eitt serliga kent navn millum útisetar, men nevna vit bólkar sum Chase, Frændur, Føstufressar, Barlast, Rockmen, Musketerarnir, Húskallar, Barlast, Kim og Co. og the Funkies, munnu nógv minnast løtur á konsertum ella til dans. Moirae er eitt bland av limum frá øllum hesum bólkum, Kaj, Kim, Terji, Mikkjal og Hjalti, eru Føroya einasti superbólkur, ein bólkur av frálíkum tónleikarum, sum longu hava skapt eitt navn í øðrum bólkum og nú hava funnið saman í Moirae.
Dagin áðrenn fløgan kom út hevði bólkurin bjóða til stórslignan tíðindafund í Norðurlandahúsinum í Havn og dagurin eftir fór við at signera fløgur í Tutl-búðini í SMS, alt tyktist ógvuliga proffessionelt og gjøgnumført, fløgan kom út í teimum heilt røttu rammunum, alt hetta hóvasták gjørdi at vónirnar um eina heilt frálíka fløgu vóru sera stórar, tá eg setti meg í ein av teimum heldur ringu stólunum í Norðurlandahúsinum og hoyrdi fyrstu tónarnar av ‘Lognbrá’, fyrsta lagið av fløguni.
Fyrsta hugsanin var at hetta var løgin tónleikur og at lætt var at hoyra at Kim var Nólsoyingur. Løgini vóru sum heild góð, men einki av teimum setti seg fast, tankarnir leitaðu aðrastaðnis og eg gloymdi heilt tíð og stað, niðurstøða tónleikurin var góður sum bakgrundstónleikur, men fekk ikki fanga meg sum lurtara. Eg tók fløguna við heim.
Eftir fleiri lurt gjørdist fløgan bert betur og betur, løg sum ‘rúsevnistoka’, ‘mynduleiki’ og serliga ‘eg flýggi til tónleikin’ settu seg føst og eg mátti viðganga at fyrstu tankarnir um fløguna vóru heilt skeivir.
Fløgan er sera fjøllbroytt og merkt av at Moirae hevur fleiri góðar lagskrivarar.


text:
MISSIÒNSHÚSIÐ Á STRONDUM, nýmótans bygningur
Kristiliga Tíðindatænastan v/poul jóhan djurhuus / gjaranes@gmail.com / Tlf: 228314 SKRIVAÐ: 05.03.2018
________________________________________________________________________________________
Leygarkvøldið, 24. februar, var nógv fólk savnað á Strondum í samband við, at nýggja Missiónshúsið varð tikið í brúk.
Fyri 11 árum síðani, í 2007, varð fyrsti fundur hildin har tosað varð um tørvin á nýggjum missiónshúsið á Strondum. Gamla missiónshúsið, sum varð bygt í 1936, nøktaði ikki longur tørvin, sum tíðin í dag setur. Tað gekk torført at finna byggiøki, men eftir eitt bønarmøti á einum stýrisfundi, har tað varð biðið miðvíst fyri nýggja grundøkinum, gekk bert ein vika, tá grundøkið hinumegin vegin, tætt við gamla Missiónshúsið, var til sølu. Stýrið gjørdi av at keypa grundøkið har handilshúsini Strandacentrum høvdu staðið í mong ár.
SPAKIN SETTUR Í
3. november 2012 var spakin settur í, og Rósing Thomsen, stýrisformaður í Missiónshúsinum, segði í síni talu, at tað ongantíð hevði verið steðgur í arbeiðinum orsaka av manglandi fíggjarligum stuðuli. TN-bygging hevur staðið fyri arbeiðinum og EM-ráðgeving hevur teknað.
Leygarkvøldið 24. februar kl.18:00 varð húsið vígt og tikið í brúk. Millum 250 og 300 fólk høvdu leitað sær inn í nýggja missiónshúsi, og har var ein drúgv og innihaldsrík skrá skipað til hátíðarløtuna. Nógvar vór talurnar bæði upplýsandi, skemtiligar og álvarsamar. Tað varð heilt greitt sett út í kortið í røðunum, at húsið hevur óavmarkaðar virkismøguleikar, men at tað er alneyðugt at arbeiði í húsinum verður grundað á Klettin Jesus, í fylgi við Orðinum og bønini.
Nógvur sangur var á skránni, bæði felagssangur og kórsangur, har barnakórið og Effatakórið framførdu.
Ein av høvuðsrøðarunum var lærarin Sverri Kass. Hann vísti á Jeremias profet í Gamla Testamenti, sum varð kallaður at tala Guds orð undir sera ringum umstøðum. Hann legði dent á, at vit kenna ikki framtíðina, men at einki er Harranum ómøguligt.
VÍGSLAN
Tað var Símun Persson Jacobsen prestur á Gjaranesi, sum vígdi húsið. Hann tók nakað soleiðis til í vígsluprædikuni: “Eg kann í dag samgleðast við tykkum. Tað varð nógv bygt av missiónshúsum og salum í Føroyum í teimum trongu trýatiárunum, har ímillum gamla Missiónshúsið á Strondum. Í dag eru tíðirnar betri, og fleiri missiónshús og salar eru undir bygging. Vónandi verður hetta byrjanin til nakað stórt. Nýggju karmarnir, sum geva størri møguleikar, kunnu ikki sammetast við teir gomlu. Gagnnýtið møguleikarnar, sum liggja víðopnir fyri okkum. Byggir ikki Harrin húsið, so arbeiða teir til fánýtis, sum byggja at tí.”
LOGONAVN
Undir byggingin varð ein navnanevnd sett, sum skuldi taka støðu til almenna navni hjá nýggja húsinum. Biðið var um uppskot frá bygdafólkinum, og fimtan uppskot komu inn. Tað var Jan Jacobsen úr Kolbeinagjógv, sum avdúkaði navnið. Hann segði, at táið navnanevndin sá uppskotini, so varð hon við tað sama samd um, hvat av innkomnu uppskotunum kom at falla væl í oyrunum á øllum.
Uppskotið hjá Róa Rasmussen, MISSIÓNSHÚSIÐ Á STRONDUM, varð samtykt av nevndini. Navnið er rættuliga sjálvsigandi, og uppskotsstillarin hevur eisini havt í huga, at navnið eisini skal vera eitt logo fyri húsið, har skapi í bygninginum sæst aftur í fyrsta stavinum.
Aftaná varð bjóðað til nátturða í hugnaligu og rúmligu kjallarahølunum, sum ætlanin er eisini at brúka til barna- og ungdómsarbeiði. Undir nátturðanum var orði frítt, har nógv nýttu høvi at bera fram eina heilsan, har ímillum Jógvan Fríðriksson biskupur og Uni Næs dómpróstur.


text:
Siðbunda føroyska matmentanin verður í dag vird á ein hátt, vit ikki kundu droymt um fyri bert fáum árum síðani. Rákið er við okkum, men tað er í stóran mun váðafýsni, áræði og slóðbrótaraanda at takka, at vit í dag eru í hesi støðu.
Tey innstillaðu eru øll dømi um eldsálir, sum menna nýggjar vørur og tænastur við uppruna í føroyskari matmentan. Dímunargarður framleiðir, Leif Sørensen granskar og gongur undan, Gutti Winther miðlar og Heimablíðni bjóðar gestunum innum. Ja, mangir løkir smáir gera stórar áir. Fyrr í ár fingu vit enntá eina Michelinstjørnu. Viðurkenningin uttan úr heimi er ikki at ivast í.
Siðaarvur okkara er bæði serstakur og einstakur, og tað trýtur ikki við førleikum og hugskotum. Tað verður bygt uppá og endurnýggja. Tað er ein fongur fyri okkum øll, at fólk við áræði og íblástri leggja sína orku í henda partin av matvinnuni.
Vit ynskja vinnarunum hjartaliga til lukku við Emblu-virðislønunum.


text:
Orð: Robert McBirnie
Lag: Jákup Mortensen
Hon kom til mín nú eitt kvøldið
eg afturkomin var.
Eg spurdi og hetta hon svarar:
eg sannleikan vil siga fyri tær.
Eg elski teg og bert tín vil vera
men tekur tú meg ei eg veit
at sorgina ei eg kann bera
á í vónloysi tú meg hevur leitt.
Ja, hvat skal eg gera, hon nú mín vil vera, men –
tá eg burtur farin var, hon ein annan valdi sær.
Ja, nú veit eg hvat eg vil gera:
eina aðra eg finna mær vil,
sum trúgv í móti mær vil verða,
til deyðin okkum skilja vil.
Ja, hvat skal eg gera, hon nú mín vil vera, men –
tá eg burtur farin var, hon ein annan valdi sær
Ja, nú veit eg, hvat eg vil gera:
Eina aðra eg finna mær vil,
sum trúgv í móti mær vil verða,
til deyðin okkum skilja vil.


text:
Norðlýsið 103 ár
Tann 16. apríl 1915 kom Norðlýsið út á fyrsta sinni og hevur verið lokala rødd Norðoyinga síðani.
Vit, sum í dag arbeiða á blaðnum, halda framhaldandi, at tað er brúk fyri einum lokalblaði í Norðoyggjum, og undirtøkan hiðani prógvar eisini, at norðoyingar og føroyingar flestir halda tað sama.
Norðlýsið er elsti føroyski lokalmiðlin. Norðlýsið virkar á tveimum miðlapallum - blað- og netútgáva. Blaðið kemur út hvønn mikudag, í øll heim í Norðoyggjum, umframt hjá haldarum aðrastaðni og fæst til keypst í sølubúðum kring landið. Tá serbløð eru, kemur Norðlýsið út í øll heim í Eysturoynni eisini.
Fólk eru vælkomin á gátt til ein kaffi munn og eitt gott prát.


text:
Framløga um føroyskt bátasmíð
Mikukvøldið 19. Septemer kl. 19.00 verður framsýning av bátatekningum og framløga í bygdarhúsinum við Gjógv.
Forkunnuga framsýningin er av bátatekningum sum Andrass Joensen hevur gjørt. Framløga verður um tað søguliga um hesar bátar og um bátasmiðirnar, ið gjørdu bátarnar, sum eru úr Sundalagnum og Norð um Mýling og suður í gjøgnum Djúpini víðari suður ígjøgnum Leirvíksfjørð, um Gøtunes og haðani inn á Gøtuvík. Alt við útgangsstøðið í bókini “Hin Føroyski Róðrarbáturin”.
Andrass Joensen, ættaður av Húsum á Kallsoynni, báta- og skipasmiðjur greiður frá.


text:
Kaldi úlvfiskur (úlvfiskaættin)
Lycodes frigidus Collett, 1878
Stødd: Kaldi úlvfiskur sigst at verða í mesta lagi 69 cm langur, vanliga 40-55 cm.
Dýpi: Hann er fingin á 475 metra dýpi, men vanliga er hann úr 900 metrum niður á 3000 metrar, har hitin er millum 0°C og ÷1,6°C.
Litur: Hann er javnmyrkagráur ella grábrúnur. Hann hevur hvørki blettir ella bond.
Lýsing: Kaldi úlvfiskur er langur og smidligur fiskur. Stertur er eingin. Hann hevur eina gotfjøður, frá gotinum og aftur í sporlsendan, og eina ryggfjøður av sporlsendanum fram á hálva uggafjøðurina. Hann hevur stórar uggafjaðrar, heilt smáar búkfjaðrar, eina striku, sum gongur oman fyri uggafjøðurina, á skák niður til gotfjøðurina og nakað aftur við henni. Av gronini til fremra enda á gotfjøðurini er 43-47% av heildarlongdini. Høvdið er stórt, millum 23 og 27% av heildarlongdini, og kropshæddin við fremra enda á gotfjøðurini er um 12- 14% av heildarlongdini. Vaksin fiskur hevur roðslu um allan kroppin, frá búkfjaðrafestunum og nakkanum, nakað upp á ryggfjøðurina og niður á gotfjøðurina, men ikki við uggafjaðrarnar.
Eyðkenni: Eina striku. Einlittur.
Týdningur: Kaldi úlvfiskur hevur ikki vinnuligan týdning.
da: Småskællet ålebrosme, ís: Flatmjóri, no: Arktisk ålebrosme
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Áburrufiskar Perciformes
Hesin hópurin er størstur av fiskahópunum.
Í hópinum eru 160 ættir, 1539 slektir og 10033 sløg.
Av teimum eru 18 ættir við Føroyar, og hesar hava 29 slektir og 41 sløg:
Í hópinum er ein størri blanding av fiskum við mongum ymsum frábrigdum og útsjónd, langir og klænir, smáir og stórir, smalir og høgir.
Her eru fiskar, ið hava bleytar teinar í fjaðrunum, og aðrir, ið hava harðar teinar í fjaðrunum. Nakrir hava eina, aðrir hava tvær ryggfjaðrar.
Í karpaættini eru onkur fiskasløg tvíkynjaði.
Undir Føroyum eru bert saltvatnsfiskar í hesum hópinum, men úti í heimi eru eisini sløg, sum eru í feskum vatni og í blandingsvatni.


text:
Veruligt frælsi
31. august 2015
Sambandsflokkurin bjóðar veruligt frælsi og eina spennandi tilveru við hópin av møguleikum í felagsskapinum í ríkinum
Frælsi verður ofta tongt at orðinum “suverenitetur”, hóast hetta onki hevur við veruligt frælsi at gera.
Sambandsflokkurin vil eitt frælst fólk í bestu skipanini, ið eisini tænir fólkinum best – tað skipanina hava vit í Ríkisfelagsskapinum.
Vit hava heimsins besta samfelag við frælsum fólkið, ið nærmast hevur óavmarkaðar møguleikar, heima og úti. Vit hava frælsi til at fáa okkum útbúgvingar, góð størv, at arbeiða okkum upp, seta búgv vm.
Stór lond kring okkum taka seg saman í felagsskapir, tí tað loysir seg. Tað ger tað eisini fyri Føroyar og okkara borgarar.
Ríkisfelagsskapurin gevur okkum frælsi og stórar møguleikar til allar borgarar. Eisini fyritøkur hava fyrimunir við at vera við í vinnuframaskipanum, íverksetaraskipanum og útflutningsátøkum runt allan heim – umvegis okkara felagsskap.
Sambandsflokkurin bjóðar veruligt frælsi, eitt lív við møguleikum – og tað gera vit best í Ríkisfelagsskapinum.
Bárður S. Nielsen, løgtingsmaður
Valevni Sambandsfloksins til løgtingsvalið
RN
Aftur


text:
Vágs kommuna hevur tænastu her á heimasíðuni, har hús kunnu lýsast til sølu og til leigu, hetta undir teiginum Bústaðir.
Evni: Sjálvavgreiðsla
Upptøkureglurnar og gjøld á barnaansingarøkinum dagførd
Frá 1. januar 2015 koma nýggjar upptøkureglur í gildi fyri barnaansingina í Vágs kommunu. Samstundis verða eisini gjørdar nakrar smærri dagføringar í smb. við gjaldið fyri barnaansing.
Barnaansingin og gjøld
Gjøldini fyri barnaansing og frítíðarskúla í Vágs kommunu eru nú millum tey lægstu í landinum.
Innskriving til barnaansing á heimasíðuni
Nú er gjørligt at gera innskriving til barnaansingina hjá Vágs kommunu beinleiðis her á heimasíðuni.
Bústaðarmarknaður á heimasíðuni
Her á heimasíðuni er ein bústaðar-breddi, har fólk ókeypis kunnu vísa á bústaðir til leigu ella til sølu, og á grundstykkir til sølu.


text:
Wikipedia:Bottar
Tólmenni ella bottar eru sjálvvirkin forrit sum samarbeiða við Wikipedia eins og vanligir brúkarir.
Enn eru ongir føroyskir bottar, tí eru teir bottar, tú sært her á síðuni, vanliga bottar, sum seta inn slóðir til greinar á øðrum málum. Um tú vilt hava ein bott at koyra á føroyska Wikipedia, kanst tú skriva eina áheitan á Wikipedia:Áheitan um bott støðu síðuni.
Sí eisini listan av skrásettum bottum.
Trupulleiki við botti[rætta wikitekst]
Um tú sært ein bott, ið hevur eina atferð, sum ikki hjálpir Wikipedia, skriva so eini boð á kjaksíðuni hjá bottinum um hetta. Hjálpir hetta ikki, kanst tú seta teg í samband við ein umboðsstjóra við eini frágreiðing um trupulleikan.


text:
Røða á tjúgu ára degnum hjá Ælaboganum.
Góða orkestur – tónleikarar, sangarar og venjarar.
Hjartaliga tillukku við stóra degnum, og tøkk fyri, at vit eru boðin við.
Vit hátíðarhalda nú tjúgu ára orkesturlív, tjúgu ára felagslív, framførðslur, ferðir innan- og uttanlands, samverur, hugna og vælveru.
Vit hátíðarahalda melodiin – melodiin sum tit funnu fyri tjúgu árum síðani.
Tá Sámal Bláhamar, aftaná noregsferð, hevði fingið íblástur til hetta orkestrið, og sum ikki lá á hugskotinum, men setti seg í samband við tey røttu fólkini, sum kundu og høvdu møguleikan at føra hetta út í lívið.
Tey kundu ypt øksl, tey kunda raðfest eitthvørt annað hægri, tey kundu droppað tað, - men tíbetur, tey fóru til verka. Tí sita vit her, tjúgu ár ríkari við Ælaboganum.
Napoleon Nólsoy fyri kvøldskúlan, Annika Højgaard, Brandur Øssursson og Sámal A. Weihe vóru tey fyrstu, ið arbeiddu við hesum góða tiltaki.
Og tit funnu durin. Sum í myndatalu merkir nakað jaligt, nakað gott og nakað í javnvág. Sum áhoyrari og áskoðari til tykkara lív í Ælaboganum, kunnu vit ikki annað enn gleðast, tí nøgdsemi lýsir av tykkum, bæði tá tit framføra og tá vit annars í gerandisdegi skifta orð við tykkum, so koma vit ikki uttanum Ælabogan, sum onkursvegna eisini er blivin tykkara samleiki.
Á veg í býin, ávegis í bussi, bíðandi á onkrum beinki, við ljóðføri í hond.
Ælabogin er symbolið um heild, ella møguliga betur sagt á donskum, om helhed, og um ein droymir um Ælabogan merkir hetta, at okkurt er komið í javnvág, okkurt er komið uppá pláss, okkurt gevur meining – kann orkestrið lýsast betri?
Við endan á Ælaboganum funnu vit gullið. Tað minnast vit úr Anders Andbløðunum, at fætter Højben altíð fann gullið. Tá vit varnast, tá vit leita, tá finna vit gullið, og lærdu at síggja felagsskapin og framførðslurnar endurspegla tykkum í tykkara bestu mynd.
Havi ofta sæð fimleikarar marsjera inn og út,til tykkara løg og sangir, tí tað er nakað lætt og stemningsfult yvir tí, sum tit hava latið úr hondum.
Og hvat er tað sum skal til, fyri at eydnast og fyri at hava fólk í sama hópi í tjúgu ár. Jú, uttan røttu fyriskiparar, uttan røttu leiðarar, uttan hjørtu á røttum staði – hevði hetta ikki borið til.
Og hvar kunnu vit annars bara vera okkum sjálvi? Hugsa vit, til dømis, um ítróttina, - hondbóltin, fótbóltin, svimjingina ella fimleikin – nær kunnu børn og ungu bara verða seg sjálvi?
Nær er gleðin í hásæti, nær ert tú dugnaligur í sjálvum tær. Og hvat kunnu vit læra av Ælaboganum? “Jú, tey skulu tíma og hava áhuga í tónleikinum, bara tað,” segði Annika útvarpinum, – eingi krøv , bara áhugi.
Vit eiga at steðga á, vit eiga at líta aftur og vit eiga at gera sum Ælabogin.
Í dag siga vit tillukku og í dag siga vit tøkk.
Jóhan, Katrin, Eirikur og Annika, hjartans tøkk fyri tykkara lut í Ælaboganum og stóra tøkk til tykkum luttakarar, sum hvørja viku samlast og gera dagarnar góðar fyri hvønn annan og okkum øll.
Og annars, tøkk øll somul, sum á ein og annan hátt gera hetta til veruleika.
Vegna Tórshavnar Kommunu sigi eg enn einaferð hjartaliga tillukku og blíðan byrð.
Takk fyri


text:
Orð: Henry Albert Tandberg
Lag: Klaus Østby
Týtt: Maurentius Sofus Viðstein
1. Eg sigla man yvir lívsins hav,
meg ber hin skiftandi bylgja;
mín Harri Jesus, hann kós mær gav,
og hesi kós vil eg fylgja.
Eg stevni fram at teim ljósu londum,
við lívsins træi á føgrum strondum,
har altíð sól og summar er.
2. Meg stundum byrurin góður ber,
og nógvum skipum eg fylgi,
sum halda fram hesa somu ferð
á lívsins ótryggu bylgju;
og frítt er havið, og byrur blíður,
og eftir skipinum skjótt tað líður,
og hvørt eitt segl man standa fult.
3. Men sigla eina eg ofta má
á nátt í storminum kalda,
tá ei er stjørna, ei land at sjá,
eg onga leið veit at halda.
Tá grøv eg síggi í bárum køldum,
tá kemur Jesus á havsins øldum,
í síðstu, myrku náttarvakt.
4. Mítt lívsfar veikt bygt og lítið er,
sum yvir hav meg man bera;
tó Harrin sjálvur er hjá mær her,
hann fulltrygg verja skal vera,
hann enn er máttugur eins og forðum,
alt lúta má for hans guddómsorðum,
brátt tagnar stormur, bylgjan legst.
5. Tá síðsti stormur er riðin av,
á ljósu strondum eg lendi,
tá skal eg skoða, hvat Harrin gav
til tey, sum aftur ei vendu;
ei nakar hugi tað skilja kundi,
ei nakað eyga tað síggja mundi,
hvat har hann hevur teimum goymt.
6. Lat akker falla! Eg náddi havn,
farvæl, tú ótrygga bylgja!
Eg leggi meg í hans kærleiksfavn,
sum trúgvur mær vildi fylgja.
Hoyr, kendar røddir meg blíðar kalla,
nú stilt mítt akker man niður falla
í tryggu, sælu hvíldarhavn!


text:
Orð: Helgi Hálfdanarson
Týtt: Petur Jacob Sigvardsen
Viðmerking: Týddur í 1990-árunum.
O, Harra Gud, lat hjá oss vera
títt halga orð og sanna trúgv,
og hvønn tann ávøkst burtur skera,
sum ikki eigur í tær búgv.
Tú burt hvønn lygilærdóm rek,
og sannleiks lív í hjørtum vek.
Lat falslæru ei sálir villa
av sannleiksbreyt á myrku leið,
ei fyri hjørtum lívsvón spilla,
sum Jesu deyði veitti teim,
rek úlv í seyðahami burt,
legg vandans breiða dýpi turt.
Nú orð títt vára ogn kann vera,
tað váttar, Krist, títt dýra blóð.
Vit lov og tøkk tær her fram bera,
at henda perla dýr og góð,
sum farin, aftur funnin er,
og ævinliga ljóma ber.


text:
Ingi Samuelsen
23.06.2017 - 07:00
Nógv umrødda málið um drápið á Birnu Brjánsdóttir í Íslandi, byrjar í rættinum 18. juli. Í fyrstu atløgu skulu átta av starvsfeløgunum umborð á grønlendska trolaranum møta í rættinum sum vitni.
Seinni skulu fimm aðrir av manningini geva rættinum sína forkláring. Ein teirra er grønlendski maðurin, sum í fleiri dagar var fongslaður í málinum, upplýsir íslendski ákærin, Kolbrún Benediktsdóttir fyri grønlendska kringvarpinum.
Fyrsti rættarfundurin verður í summar, tí trolarin Polarin Nanoq tá liggur í havn í Reykjavík nakrar dagar. Polar Nanoq spælir ein stóran leiklut í drápsmálinum, tí tað var her grønlendski maðurin, ið er ákærdur fyri drápið, arbeiddi. Hann hevur verið fongslaður síðan januar mánaða
Líkið av Birnu Brjkánsdóttir varð funnið 22. januar á eini strond sunnan fyri íslendska høvuðsstaðin, Reykjavík, eina viku eftir at hon hvarv.
Sambært íslendskum miðlum, er grønlendski maðurin ákærdur fyri dráp og roynd at smuggla 23 kilo av hassji við trolaranum.
Í ákæruritinum er eisini eitt krav um endurgjald til foreldur Birnu á 10,5 milliónir íslendskar krónur, umleið 655.000 danskar krónur.
Maðurin hevur alla tíðina nokta seg sekan í at hava dripið Birnu Brjánsdóttir, skrivar knr.gl.


text:
Áki Bertholdsen 11.10.2018 (08:57)
Í fongsul í tvær vikur fyri harðskap
Í fyrrakvøldið varð løgreglan boðsend tí tveir partar í parlagi vóru komnir til ilnar, og avleiðingin var, at tann kvinnuligi parturin varð skuldsettur fyri harðskap. Báðir partar endaðu á sjúkrahúsi, men eru útskrivaðir aftur.
Løgreglan sigur, at harðskapurin var ógvusligur og samstundis vóru tað onnur viðurskifti ið gjørdu seg galdandi, men sum løgreglan ikki kann siga meiri um.
Men samanlagt varð úrslitið, at málið varð lagt fyri rættin í gjár, har grundlógaravhoyring var. Og úrslitið av tí var, at kvinnuligi parturin skal í varðhald í tvær vikur ímeðan løgreglan lýsir málið til tað kemur endaliga fyri rættin.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Orð og lag: Øssur Berghamar
1. Er várt lív eitt ljós –
ein eldur, sum man brenna,
millum Harrans fólk, ið kemur saman her?
Tí at hvør sál, ið Jesus fekk at kenna,
fekk í lut tann kærleika, av øllum ber.
2. Logar ljósið so, at livandi tað lýsir
upp í myrkrinum og veitir sálum vón?
Er várt lív ein kyndil, sum við megi vísir
til tann Frelsara, ið blindum gevur sjón?
3. Brennur eldurin, ið telur mangar gløður,
tí at okkum knýtir saman kærleiksbond?
Tá vit røkka út til systrar og til brøður,
ið seg kenna gloymd og tørvar vinahond?
4. Kristi kærleika vit ikki kunnu skilja,
hann, ið gav sítt alt og doyði í vár stað.
Hevjið hátt hin brand, hann birti, tí vit vilja
boða Kristi kærleika hvønn lívsins dag.


text:
takk fyri tína luttøku
Stóra tøkk fyri fyri tína hjálp at gera Spyr.fo enn betri.
Viðkomandi, sum tú hevur skrásett, fær eini sms-boð við eini váttan um tilmelding.
Tú ert nú við í lutakastinum um eitt gávukort á 500 kr frá Meira av tí góða, sum kann brúkast á matstovum, caféum og hotellum.
Drigið verður 31. desember 2018 og vinnarin fær beinleiðis boð.
Heilsan
Spyr.fo
Bjóða vinum at melda seg til
Jú fleiri, tess betri. Tú ert vælkomin at bjóða einum ella fleiri av tínum vinum at gera sum tú og melda seg til spyr.fo